text:
Teremoto
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un teremoto (òf temblor) ta sakudimentu di (lithosfer òf "earth's crust"). E plachinan tektóniko ta kuminsa skùif, primi òf pasa bou di otro. Kasi tur temblor ta surgi 30 km òf mas den lithosfer òf "earth's crust", pero tin ku ta surgi 700 km den lithosfer. Mayoria di teremoto (temblor) ta surgi ront di Oséano Pasífiko, Indonesia, Nueva Zelandia, Nieuw-Guinea, Hapon, Aleoeten, Alaska i den area rondo di Laman Mediteranio, Himalaya, kosta west di Nort i Sur Amérika, i den otro oséano nan riba mundu. Hopi teremoto (temblor) ta surgi di un moveshon di e plachinan tektóniko (ta un pida di lithosfer òf "earth's crust").
E plachinan tektóniko unda mundu ta eksistí 7 pida grandi i diferente pidanan chikitu ta move semper pokopoko mm pa mm banda di otro den diferente direkshon i ta trese deformashon di e plachinan.
Dor di e movementu di e plachinan ta surgi energia tremendo ku ta trese preshon den fraktura, ora ku e preshon subi di mas e plachinan ta kuminsa sakudi. Esei ta teremoto (temblor), ei ta surgi energia ku ta plama bai manera un moveshon di ola (golfbeweging), e punto kaminda ku e teremoto a surgi, e sentro di gravedat ei ta yama hiposentro i e area vertikal riba dje (riba tera) ta e episentro. E intensidat di temblamentu den forma di un sirkel den area ront di e episentro ta yama isoseist. Seismologia ta e siensia di teremoto den geologia.
Plachi karibeñoEditá
E plachi karibeño ta un di esun nan chikitu ku ta kore kasi bou di tur islanan chikitu i tambe Haiti, Santo Domingu i e paisnan Mexico, Colombia, Venezuela. Tur aña ta surgi un teremoto (temblor) riba kosta di Venezuela meimei di Maracaibo i Caracas un parti grandi di e area aki no ta habitá, daño ku surgi ta den naturalesa. Henter e kosta venezolano ta kore riba fraktura di e plachi karibeño ta mesun plachi ku a kousa e teremoto di 12 di yanüari 2010 na Haïti.
Teremoto na HaïtiEditá
Na Haïti 12 di yanüari 2010 tabata 4.53 ora di atardi ku tera a kuminsa tembla e teremoto (temblor) a surgi 15 km foi Port-au- Prince, kapital di Haïti. E teremoto tabatin un magnitut 7 riba eskala Richter. E teremoto tabata esun di mas fuerte foi aña 1770 riba Haïti, mas ku 200.000 mil hende pèrdè nan bida, e daño riba e isla tabata enorme. Na aña 1946 tabatin teremoto mas fuerte riba isla Hispañola ku un magnitut 8.1 riba eskala di Richter e episentro tabata riba Santo Domingo. 1790 hende a pèrdè nan bida.
Temblornan chikituEditá
Temblornan chikitu ta kousá di aktividatnan bou tera, manera hundimentu di minanan bieu òf kueba di piedra kalki, burakunan kuminda a saka gas, eksperimento ku atombòm.
Temblor den lamanEditá
E fondu di laman por lanta diripiente bini ariba ora ku e plachi oseániko pasa bou di e plachi kontinental ora nan primi riba otro i por surgi un temblor i despues un tsunami. Den besindario di un isla òf kontinente, kaminda ku laman no ta hundu e por hisa fondu di laman ku e masa di awa bini ariba kuné. E teremoto di 26 di desèmber 2004 den laman na kosta di Atjeh provinsia di Sumatra (Indonesia) a desparsé un parti di e siudat Banda Aceh kompletamente 167.000 hende a bira viktima. Dia 11 di mart 2011 a surgi e teremoto 130 km dilanti kosta di Hapon ku magnitut 9.0 riba eskala Richter unda e plachi pasifiko ku a pasa bou di e plachi oroaziatiko i lanté 30-40 meter ariba ku a kousa un tsunami destruktivo ku ola 10 meter haltu, hasi hopi daño riba e pais unda 23.000 hende a pèrdè nan bida. Teremoto bou di oséanonan hundu ta hopi difísil pa lokalisá ei no ta surgi tsunami.


c: text/html

text: KRALENDIJK – Temporada di karnaval 2020 a inisiá riba islanan ABC manera nos a kustumbrá bisa. Un storia interesante entre 2 persona konosí den e mundu farandulero. Marvin “DJ Marvv” Abdul i Jonathan Thiel, konosí internashonalmente komo “Jeon”. “Dj Marvv” no ta hopi aktivo ku kantamentu, sinembargo e ta atendé ku tokamentu komo Dj. Interesante pa trese dilanti ku “Marvv” na 2 okashon a partisipá i gana e korona komo rei di tumba hubenil. El a partisipá na 2005 “Bai skol” i 2006 ku e tumba “Wak Bo Kaya”, i a keda korona komo rei di tumba hubenil. Tico Wanga i Juan Angela tabata esnan kende a perkurá pa e tabatin un bon tumba i e agrupashon musikal tabata “Krioyo Band”. E konosido “Jeon” kende a haña hopi fama i bira mas konosí despues ku el a presentá ku e kantika “Machika”, huntu ku e kantante internashonal J.Balvin, a topa Marvv e tempu aya riba esenario. Na 2006 nan a topa riba esenario, e aña ku Marvv a mantené e titulo komo rei di tumba hubenil. “Jeon” a sali promé finalista. Interesante pa toka e tema aki, loke a sosodé hopi aña pasa, tempu ámbos tabata mucha. No ta pa ilustrá ken ta mihó. Ámbos hóben e tempu aña tabata práktika nan tumba na Antriol Pariba, na e mes un adrès, ku agrupashon musikal “Krioyo Band”. E tempu aya festival di tumba tabata tuma lugá den stadion di Playa i e kanal di televishon di Kòrsou, “Tele Curaçao” tabata kubri e aktividat. “Jeon” i e tata Robert Thiel pa hopi aña tin un relashon ku Boneiru. Por komprondé ku tata di “Jeon” tabata toka den pasado ku frekuensia na “Karel’s Beach Bar”, i pa e motibu aki el a hasi posibel pa e yu partisipá den festival di tumba na Boneiru. Algun potrèt ta ilustrá “Marvv” ku “El Gran “Tiri” Trinidad. “Jeon” a presentá riba esenario na 2015, tempu partido polítiko MPB a tene nan promé reunion públiko i presentá e partido, kaminda e a bolbe topa “Dj Marvv” riba esenario i nan a kanta un piesa di Jeon/Biggy Boy.

robotstxt: allowed

filter: keep


text:
Temporada di horcan
Temporada di horcan pa e region Atlantico Tropical Caribe ta cuminsa dia prome di juni y ta termina dia 30 di november. Pa aña ta forma mas o menos dies tormenta tropical. Di e tormentanan aki seis ta bira horcan. Normalmente un horcan por dura cinco pa dies dia pero tin biaha e por dura hopi mas. Durante e temporada di horcan, e lunanan di augustus, september y october ta esnan mas activo den cua ta forma mas tormenta tropical y horcan.
E islanan ABC ta situa den un zona di Caribe unda tin masha poco horcan. Sinembargo, segun estadistica , cada siglo un horcan a asota e islanan aki masha fuerte mes. Esaki a pasa na aña 1605, 1784 y 1877. Durante e siglo cu a pasa y te awor ningun horcan no a pasa riba Aruba ainda. Tambe ta bon conoci cu e efectonan di e “horcannan di siglo” a dal nos isla mas duro cu e efectonan di e horcannan Hazel (1954) y Ivan (2004).
E peligernan cu un horcan ta trece cune ta:
- Door di olanan grandi (maremoto), cu por tin altura di seis (6) meter, lama por subi tera;
- Biento fuerte cu por destrui tur loke ta fofo y los.
- Murayanan di yobida por causa inundacion door cu dam y rooi ta bay over;
Door di e peligronan aki mester tene cuenta cu lo por tin interupcion di coriente, awa, comunicacion y transportacion pa un tempo largo.
Plan di accion
Den caso di horcan, pa bo siguridad y di bo famia e miho luga ta pa den bo mesun cas. Bo cas mester tin un luga di sconde.
Pero si e cas ta:
- Cerca di lama, riba un tereno plat y abou;
- Yena regularmente cu awa ora di yobida;
- Situa den un area abou banda di un rooi of dam;
- Di construccion humilde of delicado;
- Un trailer of algo parecido.
Anto awe mes bo mester palabra cu bo famia pa den caso di horcan, bay keda na un otro cas cu ta mas sigur. Por ehempel cerca famia, amigonan of conocirnan.
Si prome of durante horcan, autoridad conseha bo pa bandona bo cas, haci esaki mesora. E recomendacion ta basa riba informacion di e intensidad di e horcan y e efectonan cu e horcan por tin pa e bario unda bo ta biba.
Proteha bo cas y percura cu semper e ta bon manteni y cu e ta bon proteha contra horcan.
Aki ta sigui algun recomendacion:
- Revisa polisa di seguro y controla si bo cas ta sigura contra daño di biento y awa (seguro contra consecuencia di horcan);
- Percura pa e construccion di e dak ta bon hancra na e ringbalk y na e columnanan;
- Drecha leknan di dak di bo cas;
- Combati y elimina problema di comehein;
- Percura pa tur porta y bentana ta cera bon;
- Kap tur taki di mata cu ta colga riba dak;
- Tene bo cura di cas semper liber di obhetonan los y cu ta peligroso, manera palo, zim, bleki, glas y boter.
Pa casonan di emergencia mester percura pa tin semper e siguiente articulonan den cas.
- Un caha di prome ayudo completo (first aid kit);
- Un radio portatil AM/FM di bon calidad;
- Suficiente luz di emergencia manera foks (flashlight) y bela;
- Suafel y un habrido di bleki manual;
- Suficiente tayo y beker di carton of plastic y cuchiu, forki, cuchara di plastic y papel di seca man (kitchen towel);
- Suficiente papel di wc, wipes y saco di sushi;
- Herment, clabo, tape hancho(2") y suficiente plywood of plachi di zim, preferibel corta na midi, cla pa por cubri (por lo menos) bentana y porta di glas cu ta mas exponi na biento cu cara pa caya of tereno habri.
Mester percura pa tin un luga pa sconde den cas:
E luga mester ta un camber, un walk in closet of baño cu ta relativamente chikito. Ta preferibel cu e luga ta sin bentana of cu un bentana chikito y un porta fuerte. E bentana aki mester ta bon tapa y claba di pafo cu plachi di plywood of zim. E luga mester ta suficiente comodo pa bo y bo famia.
Den caso di emergencia y cu mester haci uzo di e luga di sconde, mester saca tur loke ta di glas y cos skerpi. Despues ta ekipa e luga aki cu un par di corchon, un caha di prome ayudo (first aid kit), un radio portatil, si tin, un telefon celular y un foks (flashlight).
E luga di sconde aki ta un refugio pa uza den casonan di emergencia extremo. Por ehempel, si durante un horcan un bentana of mas kibra y cu awa ta drenta, glas y tur sorto di articulonan cuminsa bula rond, pio ainda si e horcan a ranca e dak. Abo y bo famia por scapa di peliger door di bay sconde den e luga aki.
Alarma
Pa por determina ta cua precaucionnan mester tuma den caso di horcan, tin dos fase di alarma oficial. E alarmanan aki ta:
- Alerta pa horcan (Hurricane Watch);
- Aviso di horcan (Hurricane Warning).
Ora cu autoridadnan emiti un alerta pa horcan, esey ta nifica cu dentro di 48 ora por surgi condicionnan di horcan riba nos isla. E fase di alarma aki ta keda vigente te ora cu e autoridadnan competente considera cu e peligro a pasa of te ora cu a bay over pa emiti alarma fase 2, cu ta aviso di horcan.
E momento cu autoridadnan emiti un aviso di horcan, ta nifica cu dentro di 36 ora horcan lo por alcansa nos isla. Mester tene cuenta cu por spera bientonan di mas cu 119 km pa ora, yobida fuerte y cu e condicion di lama lo ta sumamente peligroso na nos costanan.
Ora cu emiti alarma di alerta pa horcan (Hurricane Watch) y cu dentro di 48 ora Aruba lo por ta den un situacion di horcan, mester tene cuenta cu e siguiente puntonan.
- Tene bo mes continuamente na altura di e desaroyo di e horcan, pa medio di e boletinnan oficial riba e website di gobierno: www.gobierno.aw , na radio (Sintonisa 89.9 FM y 101.7FM), television y corant. No presta atencion na rumornan;
- Yena e tanki di gasolin di bo auto(nan);
- Percura pa tin extra remedi pa uzo diario;
- Cumpra suficiente cuminda den bleki y seco di paki y suficiente awa den boter;
- Cumpra suficiente cuminda pa bo bestianan di cas;
- Cumpra tayo y cups di carton of plastic y forki, cuchiu y cuchara di plastic;
- Cumpra extra bateria pa radio, foks (flashlight) y pa otro luznan di emergencia;
- Cumpra extra fuel/kerosin pa bo delco y pa lanternanan;
- Percura pa e boter(nan) di gas ta yen;
- Lanta placa cash pa uzo despues di horcan;
- Prepara plywood of zim pa e bentananan y portanan di glas;
- Prepara suficiente tape hancho (2") pa plak riba glas di bentana y porta;
- Prepara herment, clabo, lona y cabuya;
- Haci bo cura, patio y balcon liber di obhetonan los manera; palo, zim, halado, set(nan) di patio, pochinan di mata y matanan den pochi.
Ora cu emiti aviso di horcan (Hurricane Warning), fase di alarma number dos, ta nifica cu dentro di 36 ora un horcan por alcansa Aruba. Ta conseha pa sintonisa radio y/of consulta e website di gobierno: www.gobierno.aw, pa e boletinnan oficial. Si bo ta bay keda den bo mesun cas durante e horcan, anto ta recomenda pa e momento aki, sin tarda, pa haci e prome preparacionnan rond di cas.
E preparacionnan cu mester haci ta:
- Baha tur antena di television, baha satellite dish chikito y pone e grandi(nan) cara ariba;
- Tapa prome e portanan y bentananan di glas cu ta mas exponi na biento. Uza plywood fuerte of plachi di zim y claba nan bon. Di mes un manera sigui tapa despues e otro portanan y bentananan di glas;
- Pone auto(nan) y/of boto(nan) riba trailer den garashi of para nan leu for di palo, mata of palo di luz;
- Baha e tirenan di e trailer y yena e boto cu un tiki awa pa mas stabilidad;
- Warda productonan kimico, fertilisante y otro material toxico den un luga sigur;
- Baha e awa den piscina y pone extra chloor;
- Baha coco for di e palonan cu ta pega cu bo cas;
- Mara y sigura tur cos cu ta los y cu ta keda pafo, manera boter(nan) di gas, bari(nan) y containernan di sushi, casitanan di hardin y oficinanan di bende number;
- Haci bo patio liber di tur obheto cu ta los manera decoracion y pochi di colga mata;
- Sigura y tapa hokinan of casitanan di bestia di cas. Si ta posibel pasa nan paden;
- Desconecta tur sorto di instalacion electrico cu ta pafo di bo cas, manera pomp di pos, luz y fontein;
- Pa tin coriente di emergencia, un delco chikito (1200 Watt) ta suficiente pa tene un frigidaire of freezer cendi. Prepara e delco bon y warda su extra fuel den un luga sigur. Nunca conecta tipo di delconan chikito asina riba e instalacion di coriente di cas.
Pa loke ta trata e delaster preparacionnan cu mester haci den cas, den caso di alarma fase dos, aviso di horcan, mester tuma e siguiente medidanan.
- Pone e termostat di bo frigidaire y freezer riba maximo. Aumenta bo reserva di ijs;
- Prepara awa di bebe pa tres dia pa bo y bo famia. Corda cu un persona por bebe mita galon di awa pa dia;
- Mester warda awa di bebe of pa cushina den containernan cu tapadera. Prome cu yena e container cu awa, sterilisa nan cu clorox y laga nan seca;
- Por warda awa pa uzo general, awa pa laba y pa baña, den hemchi, tobo y wea;
- Organisa tur comestibel cu no mester ta friu y warda nan den un luga sigur;
- Seya bo articulonan di balor manera potret, joyas y documentonan, den plastic fuerte (ziplocks) y warda nan den un luga sigur;
- Desconecta tur ekipo electronico manera por ehempel ekipo di zonido, television y computer. Seya nan den plastic fuerte y warda nan den un luga sigur;
- Bentana y porta di glas cu no a keda tapa, mester tape nan di paden den forma di “+” y “X”;
- Cera e cortinanan y baha e blindsnan como proteccion extra. Un paña pisa of un deken tambe ta sirbi;
- Kita tur obheto cu ta los den cas manera cuadra, pronkstuk, florero, lampi y piesanan los den cushina y warda nan den cashi of un luga mas sigur;
- Sigura bo mes cu tur bentana y porta ta bon cera y seya esunnan cu por laga awa pasa, cu tape;
- Prepara un aparato di paga candela of dos hemchi yena cu santo den caso di candela.
Ora caba cu tur e preparacion manera aki ariba menciona, ofrece bo yudansa na bisiñanan, particularmente na famianan cu poco recurso, na personanan di edad halto y na personanan cu tin un of otro handicap.
Si pa motibo personal bo ta bandona bo cas of pasobra di siguridad of si finalmente autoridad ta consehabo, bo mester bandona bo cas, mester tuma e siguiente medidanan.
- Desconecta coriente, cera e meter di awa, cera e boter(nan) di gas y tuma tur medida necesario pa bo cas keda bon proteha atras;
- Percura pa bo tin un maleta chikito cla cu cosnan necesario pa haci e estadia na cas di otro hende mas comodo. Manera por ehempel: paña limpi, serbete y articulonan pa uzo personal;
- Hiba bo articulonan di balor manera; joyas, placa y documentonan importante;
- Hiba bo bestianan di cas of laga nan cerca hende cu por keda cu nan;
- Ora bo laga bo cas, corda avisa bo bisiña(nan) of e famia na unda bo ta bay keda. Sali na tempo for di cas y preferibel durante oranan di dia y cu ta cla ainda;
- Core cu cuidou, no pasa den inundacion grandi y purba yega bo destinacion lihe;
- Si bo ta na pia, no pasa den rooi(nan) of coriente(nan) di awa cu ta mas halto cu bo rudia.
Durante horcan
E momento cu un horcan a alcansa Aruba y cu e ta asota nos isla, ta recomendabel pa tuma e siguiente recomendacionnan na serio.
- Sintonisa radio (portatil) pa e boletinnan oficial;
- No drenta den panico y no uza bebida alcoholico;
- Uza telefon solamente pa caso di urgencia;
- Si bo cas ta haya hopi daño, corda pa controla si e coriente ta kita;
- Keda paden y si bo ta haya necesario of e situacion ta bira critico, bay hunto cu bo famia den e luga di sconde (shelterbox);
- Keda leu for di portanan y bentananan di glas;
- No sali for di cas, a menos cu bo cas ta yenando hopi cu awa. Bo ta mas sigur den un refugio (shelterbox) di un cas cu horcan a ranca e dak, cu si bo sali den biento fuerte, awa y obhetonan skerpi ta bula rond den cayanan inunda, pa busca otro caminda pa sconde;
- Si biento cay di golpi y hasta solo ta sali door di e nubianan, ta posibel cu e wowo di e horcan ta pasando ariba Aruba, pa despues di golpi e horcan cuminsa atrobe cu tur su forsa di un otro direccion acompaña pa yobidanan pisa; No sali for di bo cas tanten cu autoridad no duna permiso pa haci esaki.
Despues di horcan
Despues cu un horcan a pasa, mester tene cuenta cu e siguiente recomendacionnan.
Tene cuenta cu tin mas victima ta cay despues di un horcan cu durante di un horcan.
- Busca informacion via radio y convence bo mes cu e peligro a pasa. Sigui tur instruccion di autoridad;
- Uza telefon solamente pa casonan di emergencia y tene bo yamadanan cortico;
- Den caso di accidente of malesa, busca asistencia na e puesto medico mas cerca;
- Den caso di interupcion of scarsedad di awa, uza awa na boter pa bebe of pa cushina. Si no tin awa disponibel na boter, anto mester herbe e awa prome cu uz’e;
- Den caso di interupcion di coriente, limita habrimento di frigidaire;
- Si corriente bay, come cuminda di frigider y despues esun di freezer, laga cumindanan di bleki y cumindanan seco di paki pa ultimo;
- Revisa si na bo cas tin daño structural y na instalacionnan y limita e peligronan;
- Den caso cu tin daño pa reclama (claim) na seguro; documenta e daño cu potret of video. Circunstancia por retrasa chekeo di bo cas door di e compania di seguro;
- Despues di un horcan, rond di bo cas y riba caya por ta hopi peligroso. Tin hopi glas kibra, clabo, splinter y metal skerpi tira y plama rond; Tene cuidou, particularmente cu muchanan;
- Tene cuidou pa wayanan di coriente cu ta colga abou of cu ta tira riba caya y/of den awa. Si trapa of bay den awa sin proteccion tin chens grandi di electrocucion;
- Check cerca bisiñanan si tur cos ta OK, si no, ofrece bo yudansa;
- Si no ta necesario no bay core rond den auto. Tin cayanan cu ta inunda cu bo ta kere cu bo conoce bon pero por a keda coba cu buraconan hundo;
- Si bo presencia no ta necesario, keda leu for di area (nan) unda ta duna asistencia. Aglomeracion di hende y auto ta stroba e trabounan di rescate y assistencia.
E dia(nan) y siman(nan) despues di un horcan ta un periodo cu mentalmente ta mas dificil y duro pa enfrenta y supera. No laga e destruccionnan rond di bo, kibra bo moral. Tampoco e comodidad y facilidadnan cu temporalmente bo a perde. Por reemplasa tur material, bida di hende ta mas importante.
Observacion
Na Merca, den e area cu un horcan ta subi tera, evacuacionnan masal ta tuma luga pa motibo di e fenomeno cu yama “storm surge”. Esaki ta un lama halto cu ta subi tera hunto cu horcan y ta penetra miyanan mas paden di costa. E fenomeno aki ta causa hopi destruccion y perdida di bida. Den Caribe durante un horcan, lama por subi tera pero no di e grado manera cu e fenomeno aki ta pasa na Merca.
Na Aruba no tin motibo pa un evacuacion masal.
Numbernan di alarma
Pa cualke caso di emergencia por yama e siguiente numbernan.


text:
ORANJESTAD, Aruba: Inspectie Volksgezondheid Aruba (IVA) a celebra cu 25 aña pasa, Virginia Laclé y Lisette Croeze-Theysen a drenta den servicio na Inspectie Geneesmiddelen (awo IVA). A conta cu presencia di Minister di Salud Publico, Cuido di nos Grandinan y Deporte, Dr. Carlos “Alex” Schwengle, kende a haci entrega di e plakkaat y pennan como muestra di aprecio y gratitud p’e añanan di servicio. Tambe tabata presente e Inspector di Remedi, sra. Roselynn Angela y e Inspector General sra. Dorylee Pappers-Lopez Penha.
Lisette Croeze-Theysen y Virginia Laclé a cuminsa traha na Inspectie Geneesmiddelen na september 1992. Esaki ta e temporada cu e oficina nobo di Inspectie Geneesmiddelen a habri den Avicenastraat, unda awo ta Dienst Besmettelijke Ziekten (DBZ). Den nan 25 aña di servicio, Lisette y Virginia a gana hopi experiencia door di traha den tur seccion na Inspectie Geneesmiddelen prome cu dirigi nan mes na un seccion mas specifico. Tambe, ambos empleado ta ‘bijzondere opsporingsambtenaren’ di remedi, cual ta nifica cu den nan tarea di controla e seguridad di remedi, nan ta localisa hechonan castigabel riba e tereno di remedi. Den 25 aña, Virginia y Lisette a experiencia hopi cambio, cual esun mas recien ta e transicion di Inspectie Geneesmiddelen pa Inspectie Volksgezondheid Aruba.
IVA ta contento di tin empleadonan cu gran conocemento y experiencia den funcion asina largo pa contribui na e organisacion. E Inspector di Remedi, Roselynn Angela, kier a gradici Virginia Laclé y Lisette Croeze-Theysen pa nan aporte na IVA y ta desea nan hopi mas aña di servicio. Felicitacion ta bin tambe di henter e team di IVA.


text:
ORANJESTAD — Oponentenan di e amienda pa union civil den cual parehanan di mesun sexo por formalisa nan relacion a tene un manifestacion ayera na Oranjestad den cual nan a entrega un peticion serca prome minister Mike Eman.
E manifestantenan a pasa dilanti e miembronan di comunidad lgbt cu tabata para canto di caminda cu banderanan di regenboog. Na e momento ey no tabatin confrontacion entre e dos gruponan.
E grupo chikito di manifestantenan kier pa e amienda ni wordo presenta durante tratamento di Codigo Civil Nobo. Ambos Desiree De Sousa-Croes e parlamentario cu lo entrega e amienda y Maikel Kelly cu a organisa e contra-demonstracion ta mustra riba hecho cu e manifiesto contra union civil ta equiboca esaki cu matrimonio di mesun sexo.
Representantenan di e grupo a wordo invita pa prome minister Eman pa entrega nan manifiesto serca dje den su oficina. Eynan nan a haya di compronde di e prome mandatario tambe cu kizas nan lo por ta confundi riba e enbergadura di e amienda cu ta wordo proponi.
Autor Ariën Rasmijn


text:
ROA CN launches 'Leermeester 2.0: The Next Level’
- March 21, 2018
ROA CN ta introdusí 'Leermeester 2.0: The Next Level' For di aña 2012 ROA CN ta fungi komo e brùg entre enseñansa profeshonal sekundario (mbo) i merkado laboral riba e islanan Boneiru, St. Eustatius i Saba. E sinkronisashon entre estudionan ofresé na mbo i e demanda di e dunadó di trabou taRead more
Samenwerken met Partners
- March 05, 2018
Den kuadro di sigui traha riba e konekshon entre enseñansa i merkado laboral i vise vèrsa diferente instanshanan gubernamental a reuní pa papia i plania pa futuro na ofisina di ROA CN. Traha di un forma mas estrecho huntu pa yega na sifranan pa sa aun mas di loke taRead more


text:
Na yüli di 2016, 'Caribbean Organisation of Supreme Audit Institutions (CAROSAI)' a tene un enkuesta pa fiha e mandato, nesesidat- i prioridatnan di su miembronan. Un nesesidat esensial ku e diessinku kontralorianan a ekspresá ta di haña mas ekspertisio riba tereno di Procurement Audit. Pues, direktiva di CAROSAI a prepará un procurement audit ku e diferente miembronan por a ehekutá paralelamente. Huntu ku Banko Mundial i 'Inter-American Development Bank (IDB)', CAROSAI ta sirbi komo guia durante e audit akí.
Kontraloria General di Kòrsou tambe ta partisipá na e procurement audit paralelo akí. Den e kuadro ei, Kontraloria ta investigando legalidat di e proseso di kontratashon públiko di diferente kontrato ku Ministerio di Tráfiko, Transporte i Planifikashon Urbano (VV&RP) a otorgá pa algun trabou infrastruktural.
E programa a start ku un tayer na Jamaica ku a tuma lugá di djaluna 29 di mei te ku djabièrnè 2 di yüni 2017. Den e tayer, a duna e partisipantenan diferente instrumento ku nan por usa pa plania, ehekutá i traha informe di e investigashon, konforme e normanan fihá den 'International Standards of Supreme Audit Institutions (ISSAI)'. Planifikashon i ehekushon di e ouditoria ta bou di maneho di algun fasilitadó regional entrená di 'INTOSAI Development Initiative (IDI)', i ta hasi uso di un plataforma di eLearning ku IDI a desaroyá pa CAROSAI.
Meta prinsipal di CAROSAI ta di promové kolaborashon i interkambio di idea, eksperensia i ‘best practice’ entre su miembronan. Mas di CAROSAI.


text: Diahuebs atardi a drenta informe di un persona canado al estilo Adam pues completamente sunu na altura di Jaced Wheels na Tanki Leendert, mesora a dirigi patruyanan na e sitio. Na yegada di e patruya nan no a emcontra cu e presunto Adam aki, pero poco mas pabao di e Misa na Tanki Leendert polis a topa cu e conosido adicto ambulante canando sin flanel y cu su carson poco baha unda por mira parti di su curpa intimo y a bay atende cun’e. E adicto ambulante a declara cu ela caba di sali for di un conocido adres na Shiribana y ta rumbo su cas. Polis a pone hisa su carson y bisti su flanel polis a escolte te na su cas na Matadera.


text:
KRALENDIJK – “Elekshon Tweede Kamer di Hulanda na Bonaire ta un burla di demokrasia, un trampa – no vota o vota blanku.” Esaki ta un karta ku ‘Nos Ke Boneiru Bèk’(NKBB) a publiká ku e meta pa deskonsehá komunidat di Boneiru pa no bai vota elekshon benidero ku ta tuma lugá na Hulanda.
“NKBB no tin otro alternativa di konsehá e pueblo Boneriano pa no bai vota, pa no kai den e trampa di elekshon pa Tweede Kamer di Hulanda.
No vota, pasobra nan no ta respetá nos Referèndum i nos demokrasia, tampoko nos derechonan i lei internashonal ku nan mes a firma den tratadonan den Nashonan Uní. Nan lo usa bo voto pa bisa ta bo mes boluntariamente a legalisá e statùs ilegal i bo mes ta bai kontra bo mes voto, ‘Nò’ den referèndum di 2015, ku ta un di e motibunan prinsipal pa ‘Nashonan Uní’ por pone nos bèk riba lista di protekshon di Teritorionan-Sin-Propio-Gobernashon.
E mesun Knops i otro polítikonan i gobièrnu Hulandes, asistí i yudá pa nan aliadonan lokal ku no ta respetá nos manera di biba, nos kultura, nos norma i balor, nos tradishon, ke destrosá nos identidat, ta trapando nos derechonan, awor tin e kurashi di pidi bo pa vota pa nan.
- No vota, pa demostrá ku bo ta kontra ku nos keda ankrá den Konstitushon Hulandes sin derecho igual i ku bo no ke ta un suidadano di segundo rango. Si bo vota bo ta bai di akuerdo i konfirmá ku bo no ke derecho igual.
- No vota, pasobra nan lo bisa despues ku ta bo mes a vota i ta akuerdo i yuda hasi legal tur e leinan inhustu ku Tweede Kamer na Den Haag a imponé riba nos i ku no tin problema na Boneiru i tur kos ta bon, ku no tin pobresa i ku tur sobra kos ta nos mes falta, pasobra ta bo mes a vota.
- No vota, pasobra abo mes ta bai di akuerdo ku bo lidernan Boneriano ku bo a vota pe i ta den gobièrnu aki i no tin poder ni nada di bisa i ta bo mes ke pa representante di reino i ‘Programma Mananger’ i Knops i Hulandesnan na Den Haag sigui disidí riba nos
- No vota, pa mustra ku bo no ta di akuerdo ku tur sèn di belasting ku bo ta paga ta sigui bai Hulanda pa Hulanda sigui usa bo mes sèn pa manda ‘Hulandes-Oropeo’ bin Bonaire bin traha na lugá di nos mes hendenan lokal i biba un bida di rei di nos mes sèn di belasting, kaminda nos Bonerianonan ta den pobresa luchando pa sobrebibí.
- No vota, pasobra Knops i gobièrnu Hulandes no ta respetá niun di nos otro islanan ruman, nan a derota e gobièrnu di Sint Eustatius, nan a abusá di pandemia di Covid-19 pa yudansa finansiero pa nan chantagiá i kita, limitá outonomia di Kòrsou, Aruba i Sint Maarten
- No vota, pa mustra bo malkontentu ku nan no ta respetá nos idioma papiamentu, ta sigurá nos yunan den edukashon i limitá nan posibilidat pa nan futuro, no ta respetá esfuersonan, sakrifisio i trabou duru di nos penshonadonan i ta introdusí leinan di impuesto i medidanan inhustu kontra nan,
- No vota, komo protesta i pa no ta di akuerdo ku e mesun Tweede Kamer ku no ta respetá e pueblo Boneriano ku ta kristian kreyente i ta nan mes a imponé leinan inmoral riba nos.
- No vota, pasobra nan no ta respetá e pueblo ku a lucha pa yega na su negoshi, kas i bienes nan i nan a imponé leinan inhustu i impuesto pa kibra e negoshi di e Boneriano i kita su edifisionan, kas, tereno, trabou, bienesnan, mientrastantu nan ta sigui enrikesé nan mes a kosto di nos i nos isla.
- No vota, pasobra nan no ta respetá ku e Boneriano tin derecho di eksistensia komo hende i komo pueblo i goberná su mes i ta invadiendo, a yena Boneiru ku Hulandes oropeonan sin limitashon i awor e Boneriano ta un minoria riba su mes isla.
- Si bo doño di trabou òf lidernan di partido òf otro nan ta forsa bo pa bai vota bai di menasa e ora vota blanko
- No vota, ni duna apoderashon, pasobra si bo duna o bende bo voto, abo lo ta ko-responsabel pa bo nietunan den futuro lo sigui biba sin oportunidat di yega na funshon ni puestonan ni nada riba Bonaire.
- No vota pa nan pasobra nan no ta konosí pa nos, no tin konsenshi, ni sintimentu ni kompashon pa nos, nan no ta kumpli ku nan promesanan, no ta kumpli ku nan palabrashonnan, no ta kumpli ku nan akuerdonan etcetera”, NKBB a bisa.


text:
WILLEMSTAD, Kòrsou – Presta atenshon mas kuidadoso na víktimanan, espesialmente víktimanan di delitunan seksual, tabata e tema sentral di e “themadag” organisá djaweps dia 26 di ougùstùs na Kòrsou dor di e Ofisina di Prokurador General di Kòrsou, Sint Maarten i Boneiru, Sint Eustatius i Saba OM Carib
pa su partnernan den kadena hudisial den parti karibense di Reino Hulandes. E “themadag” aki, organisá na Acoya Curaçao, a ser presensiá dor di partisipantenan di kuerponan polisial,
Korte, slachtofferhulp i empleadonan di Ministerio Públiko responsabel pa e aserkamentu di delitunan seksual i/òf e kuido di víktimanan. A skohe e tema aki spesífikamente pa enfoká riba delitunan seksual i pa pone mas énfasis riba e situashon i duna mas atenshon na e víktimanan di e tipo di delitunan aki. Derecho penal ta indiká kompletamente kon pa trata ku e sospechoso- i outornan, sin embargo, e víktima mester haña un konsiderashon mas
kuidadoso, spesialmente den kasonan di agreshon seksual. Delitunan seksual ta konstituí violashonnan grave di e integridat físiko i mental, i tambe di e dignidat di e víktima. Delitunan seksual ta grave, mirando e impakto ku nan tin pa ku e personanan impliká, nan
entorno i komunidat den su totalidat. Pa e rason aki ta di sumo importansia pa profeshonalnan riba e tereno aki ta prepará pa atendé ku víktimanan. Varios eksperto riba e tereno di e aserkamentu di delitunan seksual a duna presentashonnan na e 40 partisipantenan. “Trouma i violensia i victim blaming” a ser tratá dor di Dr. Iva Bicanic, Kordinadó di e
Sentro Nashonal pa Violensia Seksual di Hulanda, i “Aserkamentu di víktimanan” dor di Yet van Mastrigt, eksperto den kasonan kontra di moral di Polis Nashonal. E tópiko “Skucha menor” a keda presentá dor di e sikólogo hurídiko i di investigashon, Jannie van der Sleen, asina tambe “Evaluashon di deklarashonan pa ku delitunan seksual”. Señor Guillano Schoop, fiskal di Kòrsou, a trata e tema “Grooming”. Promé Minister di Kòrsou i ademas Minister di Hustisia interino, Gilmar Pisas, a inougurá e “themadag”. For di 2018, Ministerio di Hustisia di Kòrsou ta trahando riba e optimalisashon di e aserkamentu di e
kasonan di agreshon seksual. Un pilar di esaki ta e fortalesemenu di e perisia di e personal responsabel pa e aserkamentu di delitunan seksual. Promé Minister Pisas, den su papel di Minister di Hustisia, ta apoyá e
enfoke aki. Den konteksto di e Plan Nashonal di Kòrsou pa kombatí violensia kontra di mucha i violensia doméstiko/relashonal, e Minister di Desaroyo Sosial, Labor i Bienestar (SOAW), Ruthmilda LarmonieCecilia, tambe a kontribuí na e “themadag”, mirando ku e ta konsiderá e dia aki adekuá pa ku e ophetivo di reforsá e perisia spesialisá na diferente nivel i aspekto Asina e “themadag” por a konta ku e apoyo firme di e Ministerio di Hustisia i di SOAW di Kòrsou i tambe di e Ministerio di Hustisia di Hulanda. Pa klousurá e dia, Prokurador General OM Carib, Ton Maan, a animá e partisipantenan presente pa apliká e konosementu ku nan a atkirí den nan proseduranan di trabou. E ophetivo final di e “themadag” ta pa
proboká mihó kuido i atenshon pa ku e víktimanan di agreshon seksual i pa e mesun víktimanan aki manifestá nan mes komo sobrebibiente, pa nan mes bienestar i esun di komunidat. E komité organisadó di e “themadag” ta konsistí di e ekipo di OM CARIB i e hefe di e ekipo di kasonan kontra di moral di polis di Sint Maarten, Dientje John-Muller.


text:
WILLEMSTAD – E promé barku krusero a kaba di mara na Megapir na Otrobanda na Kòrsou miéntras Glenda ta drechando su stènt di merkansia. Ta pa promé bia den diessinku luna ku su stènt chikí di bende kos, na Bahia Santa Ana por habri atrobe awor ku tin turista krusero ta yega atrobe.
E ta kontentu ku esaki, pasobra manera e ta bisa, e aña ku a pasa tabata horibel p’é.”Un aña largu mi no por a gana nada”, Glenda ta konta ora e saka su kosnan i hasi su stènt mas atraktivo posibel pa e turistanan krusero. “Tabata un aña masha pisá. Mi ta masha kontentu ku awor tin turista krusero ta bini atrobe, pero nos mester mira kiko lo sosodé, ku Covid ku eseinan. Pero awe mi ta kontentu.”
Outor Kim Hendriksen
Ekonomia
For di 15 di mart 2020 turismo krusero mundialmente a para pa motibu di e pandemia. I esei tabatin konsekuenshanan grandi pa ekonomianan lokal. Den e promé nuebe lunanan di 2019 e turismo krusero a trese 1.6 bion florin den ekonomia lokal. Shafùr di taksi, atrakshon turístiko, sentro di siudat na Punda, pero tambe hende manera Glenda a sintié bon kla den na pòtmòni e último aña i mei. P’esei diferente organisashon ta lucha pa laga e turismo krusero kuminsa kana atrobe na Kòrsou.
“Último diessinku luna nos a traha pa prepará e promé krusero aki”, Vanessa Martie, cruisemanager serka e organisashon di biahe FBTT ta konta. Martie: “Nos tin simannan kaba ta skibi protokòl ku te ayera mester a adaptá ainda.
Restrikshon
Ayera gobièrnu di Kòrsou a laga sa ku a kanselá un kantidat di restrikshon pa turista ku a bakuná dos bia. Esaki tin komo konsekuensha ku e turistanan krusero no tin nodi di keda den e ‘bùbel’ pero nan por move libramente riba e isla.
E desishon aki tin un efekto grandi riba empresario lokal, manera taksista. For di awe turista krusero por djis tuma un taksi i deskubrí e isla nan mes i nan no tin nodi di keda huntu den e bùbel, Esaki ta nifiká ku mas empresario lo probechá di esaki, ke men ta bon notisia”, segun e mènedjer di krusero.
Sí tur hende ku tin kontakto ku e turistanan krusero mester tene nan mes na protokòl severo. Asina tur hende mester ta bakuná dos bia, firma un deklarashon di salubridat delantá i mester tuma nan temperatura delantá. Pa taksista tambe tin regla spesial, asina nan mester bisti tapaboka i e bentananan mester keda habri durante e kareda.
Seif
Sau Bridgewater, bosero di Curaçao Ports Authority (CPA), ta spera ku tur hende ta tene nan mes bon na e reglanan pa asina e promé bishita krusero krea un efekto di bala di sneu. “Nos ke mustra ku turismo krusero ta seif. Nos ta kolaborá huntu ku diferente ministerio pa haña tur e protokòlnan na lugá pa laga e bishita aki bai mas seif posibel. Ku esaki nos ke mustra ku Kòrsou ta seif i nos ta spera di atraé otro kompania krusero tambe,”
Dia 23 di yüni Celebrity Millenium ta bini Kòrsou atrobe. Tambe CPA ta den palabrashon ku otro kompania krusero grandi pa na bini Kòrsou.
Tèst positivo
Djaweps anochi a sali ku dos pasahero di Celebrity Millenium a tèst positivo pa vírùs di corona. E dos pasaheronan for di e salida djasabra di Sint Maarten ta kompartí un kuartu riba e barku, asina e kompania krusero merikano Royal Caribbean ta bisa den un deklarashon. Nan dos mester keda na bordo den karentena por lo pronto. E dosnan no ta malu segun Royal Caribbean.


text:
LIGA MCB SEGUNDO DIVISHON BUÈLTA DI 4 TA KLA PA RANKA SALI DIA 23 DI SÈPTÈMBER PRÓKSIMO DEN SDK I SUBT!
LIGA MCB SEGUNDO DIVISHON BUÈLTA DI 4 TA KLA PA RANKA SALI
DIA 23 DI SÈPTÈMBER PRÓKSIMO DEN SDK I SUBT!
Despues ku ayera, 16 di sèptèmber, e 4 ekiponan ku a klasifiká a bira konosí, Liga MCB Segundo Divishon su buèlta di 4 lo inisiá otro siman djaráson 23 di sèptèmber 2020. Tur e partidonan lo tuma luga den Stadion Ergilio Hato ku Stadion Dr. Antoine Maduro durante 3 siman largu riba djaráson.
E 4 ekiponan ku ta den kontienda pa e buèlta di 4 ta;
- Fc Sithoc
- U.D. Tera Kòrá
- New Song
- Jong Colombia
Tabla di posishon Liga MCB Segundo Divishon buèlta di 6:
Skema Liga MCB Segundo Divishon:
FFK ta rekòrdá un i tur ku konforma e reglanan nobo stipulá pa Gobièrnu di Kòrsou NO ta pèrmití públiko den stadion te ku un próksimo aviso.
Laga nos keda mantené nos mes na e reglanan di higiena ku distansia sosial p’asina keda kuida nos mes i kuida otronan!
17 sèptèmber 2020


text:
UrnaCentro di Bario NoordClub Don BoscoColegio Felipe B. TrompMaria Goretti CollegeColegio Bon BiniCentro di Bario Playa PabouClub Aruba JuniorsMaria College MavoColegio EPIColegio ArubanoFatima CollegeCentro CaiquetioSt. Verst. Gehandicapten ArubaCentro di Formacion KIACacique Macuarima SchoolColegio Laura Wernet-PaskelScol CaiquetioEPB San NicolasY.M.C.A.Filomena College MavoComm. Gen. Abraham de VeerschoolColegio San NicolasPolitie Opleidingsinstituut E.J. (W) VosGraf Von Zinzendorf SchoolNoordTanki LeendertOranjestadDakotaParaderaSanta CruzPos ChikitoSavanetaSan NicolasDistrictoTotal
voto validoBijzondere Stembureau ABijzondere Stembureau BTotalxAmbulante# ZetelsAfgekaptPartijStemmenZetelsGemiddeldeMaximumRestzetelTotaalAVPMEPREDZetels + 1Zetels + 2Zetels + 3Zetels + 4Zetels + 5Zetels + 6Zetels + 7Cantidad di asientoCantidad di restzetelTotal asientoKiesdeler: Centro di Bario Tanki LeendertSPO Santa CruzColegio San AntonioBiblioteca Nacional ArubaRAIZCURPAPORMASAccion21HTCPPPPAUPPMFA NoordSint Anna School (1)Sint Anna School (2)Sint Anna School (3)Sint Anna School (4)Compleho Deportivo Frans FigaroaScol Basico Washington (1)Scol Basico Washington (2)Scol Basico KudawechaCentro Hubenil WashingtonColegio Ora Ubao (1)Colegio Ora Ubao (2)Ceque Colegio MAVOEPB HatoSint Franciscus CollegeSint Dominicus CollegePrinses Amalia SchoolPius X School (1)Pius X School (2)Colegio Conrado Coronel (1)Colegio Conrado Coronel (2)Colegio Pastoor Kranwinkel (1)Colegio Pastoor Kranwinkel (2)Emmaschool (1)Emmaschool (2)Compleho Deportivo Franklin Bareño (1)Compleho Deportivo Franklin Bareño (2)Club EstrellaMaria School (1)Maria School (2)Colegio San Hose (1)Colegio San Hose (2)POVAColegio Santa Famia (1)Colegio Santa Famia (2)Colegio Sagrado Curason (1)Colegio Sagrado Curason (2)Colegio Sagrado Curason (3)Colegio Sagrado Curason (4)Sint Michael SchoolSPO BrazilAruba - Democracia 2021# Total voto validoComm. Pieter Boer SchoolTotal
votador


text:
Sesion di Informacion MiSVb 2.0
Riba 15 di november SVb a introduci su ultimo version di e portal, MiSVb 2.0. Tur doño di trabao ta cordialmente invita pa asisti na un sesion di informacion unda representantenan di SVb ta bay duna un demonstracion riba e sistema aki y duna un splicacion con pa maneha bo cuenta riba e portal.
Fecha: Diamars 3 december 2019
Sesion 1: 9:00 a.m. – 10:00 a.m. of
Sesion 2: 2:00 p.m. – 3:00 p.m.
Location: ATIA – Pedro Gallegostraat 6, Dakota
Por registra pa un di e dos sesionnan via info@atiaruba.org of yama 582-7593. Por fabor tene cuenta cu cuponan ta limita.


text:
Aruba tin cu trata cu un cantidad relativamente grandi di delitonan di frontera, manera contrabando di droga, traficacion di persona, trafico di arma y labamento di placa. Banda di esaki, e conexion y relacion entre e mundo superior y baho mundo ta crea un menasa serio pa e funcionamiento di unEstado di Derecho. Esaki ta trece tur su consecuencianan pa e sociedad, e situacion real pa locual ta inversion y e forma con Reino ta wordo mira den mundo.
Mirando cu den bista internacional Aruba ta na un paso di haya sancionnan riba tereno di Human Traficking, lo reenforsa e departamentonan di Cuerpo Policial y instancianan cu tin di haber cu esaki y lo reorganisa y busca ayudo tecnico di afo pa asina asisti y traspasa nan conocemento na autoridadnan local.
Relaciona cu esaki, Partido MAS tin como meta principal pa CONTRIBUI na e FORTIFICACION di Husticia, por medio di:
- Crea un inventario concreto den cada departamento di Husticia
- Ehecuta un maneho cu cifranan realistico riba personal, material y e situacion cu e personal ta trahando aden;
- Percura, pa tanto posicionnan di e werkvloer te cu e management di cada departamento, tin oportunidad pa estudio continuo riba midden y hoger kader, pa asina lanta e nivel y brinda posibilidad pa crecemento den e aparato di Husticia;
- Lo percura pa tur diensthoofd tin un “ Veiligheidsonderzoek” na ordo conforme nos leynan, di tal manera cu nos por brinda departamentonan di Husticia transparente y confiabel.
- Lo reenforsa y amplia e departamento di Jeugd en Zeden Politie pa asina no solamente traha ariba mas caso di abusonan di entre otro menor, pero pa por traha mas ariba e tereno preventivo.
- Lo centralisa y amplia Slachtofferhulp, cu actualmente ta conta cu solamente 2 persona pa ful Aruba, pa por opera ariba henter e isla y pa ta na disposicion di diferente departamentonan di gobierno. Slachtofferhulp lo haya un rol unda cu lo mantene e informacion central pa tin mihor bista riba e problematica na Aruba.
Departamentonan manera Departamento di Asuntonan Social, Voogdijraad, Reclassering, Cuerpo Policial y otro partnernan lo mester traha hunto den esaki, pa asina tin mihor bista riba problemanan social.


text:
Kayeann Sajul & Fabian Rojas a bisa ‘SI’ na otro dia 19 di januari 2018 na Misa Santa Filomena na Paradera den compania di nan famia- y amistadnan. E bunita historia di amor a cuminsa na 2010, ora cu Kayeann y Fabian a mira otro pa prome biaha na Divi Tarmarijn All inclusive Resort, na momento cu Kayeann a bay pa haci un stage eynan. Fabian tabata traha den ‘’engineering’’ y Kayeann mester a traha hopi cu ne. Di eynan nan a bira amigo y un chispa a cende di amor.
Nan boda tabata simpel y elegante y nan a haci dos tradicion di nan cultura den e boda. Durante e prome baile e invitadonan ta pone placa riba nan paña cu pins y esey ta un tradicion Filipino. Nan invitadonan, cual hopi tabata di Aruba y Colombia, a encanta e baile aki pa por a presenci’e. No por a laga afo e famoso ‘ora loca’, unda e invitadonan a goza sin fin y e ceremonia di misa, cual ta un tradicion di Colombia.
E momento mas special pa Kayeann tabata cu el a drenta misa y cuminsa cana riba e tapijt cora pa yega dilanti, tabata hopi special di por wak e persona cu e ta stima hopi dilanti ta warda riba dje. Di otra banda tabata hopi emocionante tambe, paso su tata no tabata t’ey pa por a wak y experiencia e momento ey, ya cu el a fayece october cu a pasa. Den edicion di FOCUS di e luna di april por lesa mas di e bunita historia di amor di Kayeann Sajul y Fabian Rojas.


text:
KRALENDIJK – Djasabra 9 mei 2020 último diputado Elvis Tjin Asjoe a bishitá Punta Blancu Farms N.V. Durante e bishita aki señor diputado a kombersá ku e dirigentenan di Punta Blancu Farms N.V. ku ta Edwin Emerenciana, Anthony Emerenciana i señora Nadine Emerenciana.
Punta Blancu Farms N.V. ta un kompania Boneriano ku dia 22 april 2020 último a selebrá su di 66 aña di eksistensia.
E kunuku aki a krese fo’i un par di galiña pa un empresa di produkshon lokal ku ta akapará 27.000 galiña. Punta Blanku Chickenfarm ta responsabel pa produkshon di masoménos 12 mil webu diario.
Banda di ku e empresa familiar Boneriano aki ta traha huntu komo famia, tambe ta duna trabou na 8 trahadó fiho ku un salario na òrdu tur fin di luna. “Stagiairenan”di “Voortgezet Speciaal Onderwijs”ta kore trayektonan di práktika i tambe tin trahadó supsidiá pa gobièrnu di Boneiru ku ta hasi bon trabou den “zorgtraject.”
Toko, tienda i supermerkadonan tur renombrá awendia ta bende webu di e produktor Boneriano aki. Tambe e kasnan di famia lokal kaminda e mamanan ta lora man por ta sigur di por konta riba yudansa di webu tur luna pa por traha kosnan di boka dushi pa mantené nan famia.
Punta Blancu Farms N.V. ta un kompania ku ta traha ku vision i organisá pa por sirbi Boneiru tur dia di nobo.
Nos ta orguyoso di mira kon nos propio hendenan por i ta logra hasi kosnan grandi pa Boneiru, pabien !


text:
KRALENDIJK –Un suidadano ta remarka e echo kon ta atendé ku entiero na Boneiru. “Tur hende ta na altura relashoná ku vírùs di ‘korona’ mester tene kuenta ku e distansha sosial, proponé pa 1meter i mei pa 2 meter for di otro. Un hende por bisa debí ku na Boneiru no tin niun kaso di hende infektá ku e vírùs, por desviá di e regla sierto momentu. Personalmente mi mes ta desviá di e regla,”e persona a konta. El a sigui bisa:”Esaki ta sosodé momentu mi topa miembro di famia, mi ta yega hopi serka di nan, niun otro hende. Un kos ku mi a tuma nota di dje ta entiero e último temporada. Personalmente mi no a bai, sinembargo mi a tuma nota di video i potrèt riba ‘Facebook’. No tin aglomerashon di hende, sinembargo diferente hende ta akudí na e entiero i na mes momentu. Durante un entiero famia ta deseá pa nan ta mas serka otro, un ta konsolá otro. No tin duda ku sigur momentu ta despedí di un ser kerí, ta deseá pa por ta mas serka di e kurpa den kaha pa último bia,”e suidadano a menshoná. El a sigui bisa:”Ta notabel ku último tempu ta tene entiero na ‘Consuelo Memorial Bonaire’, i manera tur hende sa e espasio ta chikitu. Sea tin tiki hende òf hopi, no ta fásil pa kumpli ku e distansia sosial. Ku tur rèspèt mi ke pa esnan konserní, tuma nota i duna atenshon na e situashon. Kisas pa haña poko mas espasio por atendé e entiero parti pafó na Consuelo Memorial Boneiru.
Segun ami, si usa un edifisio kaminda ta hasi misa ta hopi mas apropiá. No ta importá religion. Ta bon pa nos tur teniendo kuenta ku e medidanan relashoná ku e vírùs ku tin hendenan mundialmente destrosá. E meta no ta pa mustra dede riba niun hende, sinembargo ta pa nos mes bon. Na un entiero tur hende for di diferente parti riba e isla ta yega pa duna atenshon, i e por tin konsekuensia di un pa otro,”e suidadano a konta Radio Live 99.9 FM.


text:
WILLEMSTAD – Djaluna a publiká resultadonan di e reeksáminashon di skolnan sekundario, kual ta más alentador di loke anteriormente a antisipá.
Adishonalmente, minister di enseñansa, Irene Dick, a publiká un karta unda ta partisipá ku pa aña eskolar 2016/17 lo no sigui e designashon di Hulanda pa hasí e kriterianan di graduashon di HAVO i VWO mas skèrpi. Minister Dick su hustifikashon ta funda den e echo ku hulandes no ta lenga materno di hopi studiante, dunando esaki un bentaha lingwístiko riba esun kurasoleño.
Según DOS, e resultadonan di eksámen pa skolnan di VSBO tabata hopi bon. Na Juan Pablo Duarte i Amador Nita (VSBO) mas ku 75% a gradua i aproksimadamente 60% di alumnonan di Jacques Ferrandi VSBO a optené nan diploma.
Manchi Sille, kabes di skol di KAP, sigur ta kontentu ku e resultadonan, ya ku 50% di HAVO i 70% di VWO, a gradua. “E motivashon di muchanan ta hopi importante, i bou di e studiantenan di HAVO, esei por mas mihó”, ela atmití. Pero Lisette van Lamoen – Garmers, direktor general di RK Schoolbestuur ta preokupá ku e diploma kurasoleño di HAVO i VWO lo devaluá. “E echo ku nos no ta siguiendo Hulanda su medidanan, nos ta bai atrás tantu riba nivel hulandes komo esun internashonal, kual ta aseptá nos diploma pa motibu di nos vínkulo Hulandes”, van Lamoen – Garmers a splika.
Seis aña pasa, Hulanda a disidí di hisa e kriterianan pa obtene un diploma di HAVO i VWO pa su mes alumnonan, despues di a analisá dikon hopi studiante di HAVO i VWO ta ‘drop out’ durante nan estudio avansá. Espesialmente esnan fo’i Kòrsou ta aborta nan estudio na un nivel alarmante. E promé kriteria ta stipulá ku tur studiante mester obtene un mínimo di 5.50 pa inglés, hulandes i matemátika durante nan examen final, i tin mag di tin un 5 so, pa kualke di e tres materia. E di dos kriteria ku ta keda introdusí ta indiká ku un studiante no por gradua ku dos punto bou di 5.4.
Según minister Dick su karta, studiantenan ku ke sigui studia na Hulanda so mester kumpli ku e eksigensianan hulandes, pero e demas studiantenan ku ta kontinuá nan estudio den region, no mester kumpli ku e mes un eksigensianan. Konsekuensia di esaki ta ku e diploma kurasoleño no lo ta ekivalente mas na esun hulandes. Esaki a trese hopi konsternashon bou di mayornan i diferente direktiva eskolar, kende ta teme ku e diploma kurasoleño tan a peliger i e kriteria nobo lo perhudika e studiante kurasoleño inmensamente.
Según van Lamoen – Garmers, minister Dick a indiká ku a interpreta e karta robes, i ku no ta trata di dos diploma. Si van Lamoen – Garmers ta kere ku mester prepará promé ku introdusí kambio. “Nos no por tira afó loke nos tin, pasobra ta ku e futuro di bo pais bo ta hungando”, ela splika. “Aworakí nos tin un diploma ku ta outomátikamente ekivalente na esun hulandes. No ta outomátikamente nos ta haña un diploma ku ta keda rekonosé internashonalmente i nos por perhudika nos hóbennan di siña rònt mundu”, ela splika. Dos aña pasa ya kaba RK a introdusí e promé ahuste. “Nos ta bon prepara pa produsí studiantenan ku ta kualifiká na tur kriteria hulandes”, ela konkluí.
Mayan lo tin un reda di prensa un Minister Dick ta splika e detayenan kriterianan i nan konsekuensia pa nos hóbennan.
Outor: Deya Mensche


text:
KOMUNIKADO DI KUERPO POLISIAL KÒRSOU Un detenshon pa violashon di e Lei di Opio.
KOMUNIKADO DI KUERPO POLISIAL KÒRSOU
202 / 2017
13 yüni 2017
Un detenshon pa violashon di e Lei di Opio.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 13 di yüni 2017, alrededor di 6 or di mainta, personal di Divishon di Krímen Organisá a
detené un (1) persona riba kaminda públiko den Kaya Urdal pa violashon di e Lei di Opio. Ta trata di
e sospechoso femenino C.C.C. di 33 aña di edat, nasé na Jamaica. E persona aki ta sospechá di a
pòst diferente pakete ku ta kontené droga den un periodo relativamente kòrtiku, alabes e ta
kedando sin e dokumentonan nesesario pa permanesé riba nos Pais.
A presentá e sospechoso dilanti un fiskal ouksiliar ku a ordená su enkarselamentu pendiente mas
investigashon.


text:
INBOX DI KLIENTE: MCB ta adaptá su sistemanan pa por brindá un mihó servisio
MCB ta adaptá su sistemanan pa por brindá un mihó servisio
Willemstad – Despues ku klientenan a ekspresá nan malkontentu, MCB a tuma akshon mesora pa remedià e situashon. Manera a indiká promé, klientenan tabata sinti falta di koperashon di banko pa ku e situashon ku nos ta aden. Komo ku tabatin resistensia di parti di banko pa duna sierto servisionan di un forma digital. Siendo ku e kliente no ta permití pa ta riba kaya pa asuntunan ku no ta vital.
Afortunadamente, por a tuma nota ku MCB ya a kuminsa duna atenshon na e situashon. I a kuminsa atendé klientenan di un forma profeshonal i modernisá. Aserka tin di bisa ku e banko a sa di demostrá ku kada un di su klientenan ta di gran balor. E forma ku ela atendé ku henter e situashon pa mehorá eksperensia di su klientenan, sigur ta algu di aploudí. Nos ta spera ku mas instansia ta tuma esaki komo ehèmpel i realisá ku digitalisashon ta di sumo importansia den e temporada di krisis ku nos ta aden i tambe pa futuro di Kòrsou.


text:
Seroe Colorado: Diamars pa mas o menos 11’or di mainta, algun persona patras di Nanki, a bati alarma na momento cu nan a mira un curpa ta drief riba lama, e curpa a drenta den e boca di Baby Beach.
Mesora polis y Kustwacht a bay na e sitio y a cuminsa cu un buskeda basta largo, algo prome cu 1’or di merdia, kustwacht a localisa e curpa sin bida di un persona masculino
Tambe polis a cuminsa cu un control di auto na e entrada di Colony y a pidi pa presencia di recherche.
E nomber di e victima ta Rodriguez Garibaldi Alexander nacionalidad venezolano, mesora a pidi pa presencia tur instancianan concerni na e sitio.
Pa mas o menos 1’or y mey di merdia helicopter di kustwacht ta senjala un otro curpa sin bida riba e rif dilanti di e refineria. E curpa aki tambe a wordo busca y ambos curpa lo wordo hiba na e pier di piscado na Rodgers Beach, unda tur instancia concerni lo ta presente.
Aparentemente lo ta trata di personanan cu lo kier a drenta nos isla ilegalmente. Polis actualmente buskando den e area di Colony y controlando tur auto na e entrada di Colony, pa mira si por tin mas persona indocumenta cu lo por a logra subi tera. Esaki no ta prome biaha cu esnan cu ta purba drenta nos isla na e forma aki ta perde nan bida, den pasado ela yega di pasa caba.
Mas laat lo ta bay tin un update y mas imagen na e sitio.


text:
BONEIRU.
NOTISIA.
Awe merdia den kareda di 12:20 pm melding a drenta na warda di polis di un aksidente di trafiko ku lo mester a tuma luga riba e T kruising na altura di kaminda djabou y kaya amsterdam.
E Suv a bula sali for di kaminda djabou sin paga tinu ku un pickup tabata aserkando e impakto tabata fuerte.
E danjo material ta konsiderabel.
Ambulance y brandweer a bai e sitio tambe polis.
Personal di ambulance a kontrola ambos shofur na e sitio di aksidente mes pa wak si tur kos ta ok.
FUENTE: AIMED AYUBI.
NOTISIA KU BO POR KONFIA.


text:
Informacion tocante servicio - Tópiconan
Gobierno ta aspira pa mehora su dunamento di servicio, ya cu ciudadano y empresario ta desea di haya contesta mas liher posibel riba nan pregunta. A scoge pa ordena e parti di e website aki segun tema cu ta conecta mihor cu experencia di e ciudadano y empresario. E meta ta pa e ciudadano y empresario por haya e informacion cu e mester hopi liher. P'esey a evita terminologia cu ta uza den gobierno y a purba di uza terminologia cu ta comprendibel pa e ciudadano y empresario.
E temanan ta:


text:
Diadomingo dia 6 di juli 2014 ta tuma lugar e “5th pa Thrill Walkers S.V. E actividad aki ta tuma lugar den nos Parke Nacional Arikok y ta cuminsa exactamente pa 6’or di mainta. Despues di e caminata exitoso di aña pasa, Thrill Walkers S.V. ta brindabo otro oportunidad pa bin cana of core den naturalesa. Ya for di 5:15a.m. miembronan di Thrill Walkers S.V. lo ta den Parke Nacional Arikok pa cuminsa cu tur preparacion pa e “Nature Walk & Run”. Participacion ta solamente Afls. 5,- y por cumpra ticket prome cu salida riba diadomingo mainta mes. Directiva y miembronan di Thrill Walkers S.V. ta invita henter comunidad y amantenan di un dushi caminata, pa bin participa y disfruta alabes di e tremendo ambiente di paz y trankilidad cu tin mainta trempan den nos Parke Nacional Arikok y goza di un bunita salida di solo. Riba e diadomingo mainta, participantenan tin e escohencia pa cana/core 5K of ta dicidi pa tuma e reto y bay poco mas largo cual distancia ta bira 9K. Salida di e caminata ta xactamente pa 6’or di mainta for di e Parkinglot paden di parke y ta bay direccion pariba. Riba e mesun ruta y caminda ta bolbe y finalisa den e Parkinglot. Lo tin ‘refreshments’ durante y despues di e caminata, como tambe fruta. Thrill Walkers S.V. ta spera di mirabo, comprometi diadomingo mainta pa cuminsa enfoca y traha conscientemente riba bo movecion y salud, na caminda pa bo logra un estilo di bida mas saludabel pa bo mes y naturalmente pa bo famia y tur bo sernan keri. Annual Nature Walk & Run” organisa
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
NEW YORK – Como parti di e luna di herencia hispanico (latino), E portal USA TODAY a hinca un team den otro di hungadornan di baseball professional Mericano di tur tempo, cu a nace na Latino America y Caribe. Notable ta cu for di e 13 hungadornan selecta, 8 ta procedente di Aruba y Corsou, primordialmente Corsou. E ta un lista impresionante unda cu hungadornan di algun tempo atras manera Andruw Jones, y hungadornan actual manera Xander Bogaerts ta forma parti di dje. E hungadornan cu ta forma parti di e seleccion special aki ta entre otro;
Catcher: Yan Gomes (Brazil), 2012-present
First base: Randal Simon (Curacao), 1997-2006
Second base: Jonathan Schoop (Curacao), 2013-present
Third base: Xander Bogaerts (Aruba), 2013-present
Shortstop: Andrelton Simmons (Curacao), 2012-present
Outfield: Hensley Meulens (Curacao), 1989-98
Outfield: Andruw Jones (Curacao), 1996-2021
Outfield: Marvin Benard (Nicaragua), 1995-2003
Designated hitter: Edgar Rentería (Colombia), 1996-2011
Utility: Jurickson Profar (Curacao), 2012-present
Starting pitcher: Dennis Martínez (Nicaragua), 1976-98
Starting pitcher: Vicente Padilla (Nicaragua), 1999-2012
Starting pitcher: José Quintana (Colombia), 2012-present
Relief pitcher: Kenley Jansen (Curacao), 2010-presen
BRAZIL - Sarah Quita Offringa ta keda ocupa cu preparacion pa su continuo competencianan internacional. E siman aki el a comparti un video cu ta mustra con e ta anda cu e bida internacional di un surfer Arubiano, y ta mustra cu e ta completamente aclimatisa, unda cu e ta.
ORANJESTAD - Ayeranochi Asamblea General di COA a eligi un directiva nobo pa e organisacion. COA lo tin pa prome biaha un hende muhe como Presidente, den persona di Wanda Broeksema, cu pa e ultimo cuater aña a fungi como Vicepresidente. E directiva awor ta consisti di shete persona (tabata te cu awor nuebe), di cua cuater ta hende muhe.
ATLANTA – Despues di Xander Bogaerts, pelotero professional di Corsou Ozzie Albies tambe a yega e final (pero pa Liga Nacional) cu su club Atlanta Braves. Nan a gana 5-4 di Milwaukee Brewever. Awor nan tin cu warda e ganador di e serie di Los Angeles Dodgers y San Francisco Giants. Tin chens cu varios hungador di Aruba y Corsou por topa otro den e serie mundial cu ta cuminsa ultimo siman di October.
BOSTON — E pelotero professional di Aruba Xander Bogaerts tabata instrumental diamars anochi na Boston pa su ekipo Red Sox gana e wega importante y decisivo contra e rival di tur tempo New York Yankees. Tanto den defensa como ofensa, e Arubiano a haci un tremendo papel. Prome cu un homerun den su prome salida, percurando pa e prome 2 caredanan pa Boston cu a ‘set the pace’ pa resto di e wega. Y tambe e hugada tremendo ora cu den un tiro perfecto di bala pa home, a logra yuda saca e hungador Aaron Judge out, scapando un careda crucial di e opositor pa drenta. E dos momentonan aki tabata instrumental pa finalmente e ekipo vence cu score convincente di 6-2 na final. Tambe hungadornan manera Kyle Schwaber cu tambe a dal un homerun y e pitcher Nathan Eovaldi a percura pa un tremendo picheo te di 6 inning pa mantene e score abou pa e contrincante. Cu e victoria aki, Boston ta sigui na bida y ta topa nan proximo contrincante Tamba Bay Rays na St Petersburg, Florida diahuebs pa un serie di tres wega. E ganador di esaki ta bira e representante di liga americano pa Serie Mundial. New York Yankees, cu ta disfruta di un fanaticada grandi na Aruba, su temporada a yega asina na final pa 2022.
(ADVERTORIAL)
BOSTON – Awe nochi pa 8’or e pelotero professional di Aruba Xander Bogaerts ta forma parti di un wega hopi importante pa continuacion di e temporada aki. Boston ta enfrenta su rival di tur tempo New York Yankees y e ganador ta sigui den e contienda di Wild Card pa sigura su posicion pa Serie Mundial. Si esaki sosode, lo no ta e prome serie mundial cu Xander ta participa aden. E wega ta uno cu tin hopi interes na Aruba mirando e fanaticada grandi cu tin di tanto Yankees como Red Sox na Aruba. ESPN ta un di e canalnan riba cual por wak e wega.


text:
ATIA, AHATA Y AVVB a manda recomendacion na gobierno relaciona cu introduccion di BTW
Pa hopi aña gremionan di sector priva na Aruba a recomenda na gobierno pa reforma impuesto y introduci un sistema indirecto. IMF tambe tin varios aña ta recomenda impuesto indirecto y introduccion di Value Added Tax (VAT), manera un BTW (belasting toegevoerde waarde). Aruba a bay di acuerdo cu reforma di impuesto pa sistema indirecto segun e condicionnan di prestamo di Hulanda conoci como “landspakket”.
Mientras cu gobierno ta preparando pa Aruba introduccion di un BTW den futuro y haciendo nan calculacionnan, no tabatin oportunidad ainda pa sector priva duna recomendacion riba e structura di un BTW pa Aruba.
Aruba Hotel & Tourism Association (AHATA), Aruba Trade & Industry Association (ATIA), y Arubaanse Vereniging van Belastingconsulten (AVVB) a colabora pa crea un lista di recomendacion pa gobierno tene cuenta cu ne durante nan preparacion pa BTW.
E metanan principal pa un BTW ta pa facilita entrada pa gobierno, mientras cu ta haci e sistema mas simpel y no haci consumo mas caro pa e consumidor durante proceso di produccion of benta. Alabes, un sistema di BTW ta yuda cu esunnan cu ta consumi mas ta paga mas. E recomendacionnan ta inclui cu e BTW mester reemplasa varios otro impuesto y wordo introduci den un base amplio. Ta importante tambe pa e introduccion ta parti di un reforma completo cu ta sigura cu e personan cu menos entrada ta keda cu mes poder di compra y no ta perhudica.
Cu e recomendacionnan, e 3 gremionan kier asegura cu e sistema ta simpel, husto y efectivo pa gobierno, comercio, y consumidor.


text:
KRALENDIJK – Direktiva di Fundashon Antriol Avanti ta invitá bo na un anochi di informashon durante kua lo informá bo di e último desaroyonan den bario di Antriol i Sentro di bario Antriol.
Durante e anochi aki Diputado Sra. Nina den Heyer lo duna informashon na habitantenan di Antriol.
E tim di bario bou di guia di Sr. Pierre Perigault Monte tambe lo duna informashon tokante tur posibilidat ku tin na disposishon di habitantenan i plannan ku ta sigui.
Funshonarionan di Selibon lo informá tokante limpiesa di bario ku pronto lo kuminsá.
Fecha: Djaweps 18 Yüni 2020
Ora: 19:30 – 21:00
Sitio: Plasa Chiku Goeloe
Nos ta mashá kontentu pa topá bo riba e dia aki.


text:
Curacao likeur
Curaçao Likeur ta un bibida stèrki, tipo likùr, mundialmente masha konosí ku ta traha di laraha. Nòmber latin di e laraha ta Citrus Aurantium Currassuviensis, loke ta nifika 'apelsina di oro di Curaçao'.
Ta usa e likùr akí prinsipalmente pa traha kòktel (coctail) i martini. Kòktel trahá ku Blue Curaçao ta popular pa su kolor. Apesar di e nòmber i e echo ku laraha ta krese na Kòrsou, ta produsí i bebe Curaçao Liqueur mas tantu pafó di Kòrsou (prinsipalmente na Hulanda) ku na Kòrsou mes. E likùrnan trahá na otro pais sinembargo no ta traha (mas) ku laraha pero mas bien ku apelsina.
Na Kòrsou e kompania Senior & Co ta traha e likùr outéntiko i ta bende e bibida bou di e nòmber "Curacao of Curacao". E likùr akí ta popular serka turista ku ta bishitá e isla di Kòrsou. E fábrika di Senior & Co ta na Lanthùis Chobolobo.
Imagen[editá | editá fuente]
Linknan eksterno[editá | editá fuente]
- [1] - Portal ofisial di Curacao Liqueur
- Landhuis Chobolobo


text:
DEN HAAG – Si bo tin un debe di estudio serka DUO i bo ta biba den Área Karibense, bo no por konta ku un areglo di paga bèk adaptá na e ekonomia di bo isla. Minister Ingrid van Engelshoven (D66) ‘no ta haña nesesario pa adaptá e legislashon aktual na esaki’.
Si bo ta biba den e parti karibense di Reino normalmente bo entrada ta basta mas abou, bo tin ménos benefisio sosial i gastu kompletamente diferente ku na Hulanda.
P’esei èks studiante na e islanan ke un midimentu di kapasidat finansiero di e Servisio Ehekushon Enseñansa (DUO, Dienst Uitvoering Onderwijs) ku ta tene kuenta ku e sirkunstanshanan ekonómiko na nan propio isla. Pero esei ta ‘imposibel’ i ‘no nesesario’ e minister di Enseñansa hulandes ta bisa awe den un karta na Tweede Kamer.
Suèldu mínimo hulandes komo norma
Minister Van Engelshoven ‘no ta haña nesesario’ pa adaptá e lei i e midimentu di kapasidat finansiero pa e islanan pasobra esaki ta basá riba e suèldu mínimo hulandes. “En general esaki ta basta mas haltu kaba ku na otro pais.”
Ademas e minister ta bisa ku ‘ku un entrada bou di suèldu mínimo hulandes un èks studiante no tin nodi di paga nada bèk na DUO’. Na 2019 a establesé e suèldu mínimo hulandes riba 1635.60 euro bruto.
“Ke men saliendo for di e suèldu mínimo hulandes (mas haltu) esaki ta den bentaha di e èks studiantenan na Kòrsou”, Van Engelshoven ta bisa.
Den problema finansiero pa motibu di DUO?
Un otro keho di sigur shen èks studiante na Kòrsou ta ku nan a haña problema finansiero pa motibu di komunikashon difikultoso añanan largu ku DUO.
Den esaki nan ta haña sosten di minister di Enseñansa na Kòrsou Marilyn Alcalá-Wallé, ku na yüli a manda un karta urgente pa Van Engelshoven.
Prekupashon pa maneho di dùrwarder di DUO
Den e karta urgente pa Van Engelshoven Alcalá-Wallé a bisa tambe ku ta trata di ‘un liña no íntegro’ entre DUO i dùrwarder lokal.
“For di DUO ta hunga e wega asina ku e èks studiantenan ta resultá serka dùrwarder mésora. Nos no por skapa di e pensamentu ku tin un konekshon entre DUO-dùrwarder-Kòrsou”, Alcalá Walle a bisa Caribisch Netwerk luna pasá.
Van Engelshoven ‘no ta haña e kalifikashon ei hustu’ i ta sinti falta di un argumentashon pa esaki. E minister hulandes ta bisa ku ‘DUO ta empleá un dùrwarder solamente si tur kòrdamentu i ánmanen no a kondusí na pagamentu òf kontakto tokante un posibel areglo di pago’.


text:
Articulonan specialmente pa agricultor y criador di bestia
“Santa Rosa a ricibi articulonan nobo”
Recientemente nos a ricibi un cantidad di articulonan nobo specialmente pa e agricultor y criadornan di bestia.
Mirando cu nos a drenta den temporada di awa cero, Santa Rosa ta conseha tur agricultor pa cumpra nan tanki di plastic pa colecta awa cual ta obtenibel na Canashito Farm y asina muha matanan na cas sin trese costo adicional riba e recibo di awa. Tur e criador y agricultornan cu ta inscribi na Santa Rosa lo ricibi 10% di descuento riba tur tanki di awa cumpra na Canashito Farm, unda cu tin diferente size cuminsando for di 200 gallon te na 1500 gallon.
Prijs di hooi na Aruba ta stabil y conforme cu prijs mundial
Santa Rosa kier informa tur usuario y cumpradornan di hooi cu e prijs na cual Santa Rosa ta bende hooi ta conforme prijs mundial. Cual prijs ta wordo afecta debi na e secura cu merca y otro paisnan ta pasando aden, cu ta haci e produccion di hooi uno mas dificil.
Producto....
Fruta y berdura na Venta
Nos kier a informa na tur nos clientenan di Santa Rosa cu nos tin un variedad grandi di matanan di fruta y berdura na venta. Si bo ta interesa por pasa durante siman for di 7:30 AM pa 3:30 PM na Santa Rosa y cu gusto nos lo yudabo escohe un mata cu bo por pone den bo cura of hoffie.


text:
Cu e cambio aki DPL ta ahusta su maneho di Toelating Arbeidsmarkt 2018. Loke den pasado tabata conta solamente pa parehanan casa, awor ta conta tambe pa parehanan cu tin un “geregistreerd partnerschap”.
Aki bou ta sigui e cambio den maneho
Segun e ley y maneho nos ta considera cu parehanan den un “geregistreerd partnerschap” tin e mesun derechonan cu un pareha den union matrimonial na momento di haci un peticion pa un conseho na DPL. Tur e derechonan y obligacionnan cu un persona casa tin na momento di haci un peticion pa un conseho na DPL lo conta tambe pa esnan cu tin un “geregistreerd partnerschap”.
Esaki ta encera:
- E pareha di e persona cu ta pertenece na articulo 1 of 3 LTU ta bin na remarke pa un “notificatiebrief” di DPL.
- Den caso di e pareha di e persona cu tin un firma liber, permiso di director, “kennismigrant” of otro persona cu ta ser considera di importancia esencial pa e economia di pais Aruba. E pareha lo mester pasa e procedura cu ta cuminsa na departamento di Arbeidsbemiddeling en Re-integratie di DPL (Jobcenter). E persona aki por subi mercado laboral solamente si e haya un evaluacion positivo di DPL esta cu no tin obhecion pa cu su persona por subi e mercado laboral.
Si tin cualkier pregunta of duda por yama DPL libremente na number di telefoon (297) 521-5555.


text:
KRALENDIJK- Daisy Coffie a saka un komunikado basta skèrpi, poniendo minister Kasja Ollogren na su lugá pa loke ta trata su 'sugerensianan' pa baha gastu di entre otro koriente i awa na Boneiru. "Na Boneiru nos ta konsiente i ya pa añanan nos ta hiba kampaña den nos komunidat pa spar mas ku ta posibel riba uso di energia, esta riba uso di awa i koriente. Pues riba su mes e minister no mester manda nos hendenan bai baña ménos ni uza ménos … [Read more] overDaisy Coffie na Ollongren: Kordiná pa aprobá e supsidio ku kual nos por baha kosto di koriente ku 50%
Hulanda
Taste of Bonaire, Edishon Cocktail na Hulanda
KRALENDIJK – Boneiru a sorprendé su partnernan turístiko na Hulanda ku un evento di Taste of Bonaire, Edishon Cocktail, den Mondi Caribbean Cuisine Restaurant na Amsterdam, organisá pa Miles Mercera, CEO di Tourism Corporation Bonaire (TCB). E lokalidat … [Read more] overTaste of Bonaire, Edishon Cocktail na Hulanda
Direktor di Schiphol nombrá pa kuater aña mas
SCHIPHOL - Dick Benschop ta haña un di dos termino komo direktor di Schiphol Group. Esaki e hunta di komisario di e aeropuerto hulandes a disidí. Ku e nombramentu aki, Benschop lo keda direktor te ku promé di mei 2026. Benschop a kuminsá komo direktor di … [Read more] overDirektor di Schiphol nombrá pa kuater aña mas
Minister Ank Bijleveld ta renunisiá
Den Haag- Minister di defensa na Hulanda, Ank Bijleveld (CDA) djabièrne atardi (tempu di Hulanda) a entregá su posishon. E renunsia di Bijleveld, ku un tempu tabata sekretario di Estado den preparashonnan di 10/10/10 tin di haber ku e debakle pa saka hende … [Read more] overMinister Ank Bijleveld ta renunisiá
Biahero for di Merka awor tin ku bai den karentena yegando Hulanda
Amsterdam- Biahero yeganda Hulanda for di Merka, desde djasabra dia 4 di sèptèmber mester bai den karentena na kas durante 10 dia. Tambe e biaheronan for di Merka mester hasi tèst di PCR promé ku nan biaha pa Hulanda entrante djaluna awor. E medida ta bini … [Read more] overBiahero for di Merka awor tin ku bai den karentena yegando Hulanda
Presidente Santhoki di Sürnam lo bishitá Hulanda
Den Haag- Entre 8 pa 11 di sèptèmber presidente Santhhoki di Sürnam lo bishitá Hulanda. Durante su bishita Santhoki lo tin kombersashon ku promé minister di Hulanda, Mark Rutte. Alabes Santhoki lo yin un oudiensia sera Rei Willem Alexander. Durante e … [Read more] overPresidente Santhoki di Sürnam lo bishitá Hulanda
Konseho Insular ke mínimo sosial ankrá den akuerdo di gobernashon Hulanda
Kralendijk- Konseho Insular di Entidat Públiko Boneiru kier pa pone den e akuerdo di gobernashon nobo di e gobièrnu nobo ku ta bai forma na Hulanda, ku ta bai stipulá mas pronto posibel un mínimo sosial pa Boneiru, Sint Eustatius i Saba, a base di e gastunan … [Read more] overKonseho Insular ke mínimo sosial ankrá den akuerdo di gobernashon Hulanda
Via Kòrsou: Hulanda ta manda ayudo humanitario pa Haiti
Willemstad/Den Haag- Hulanda ta manda ayudo humanitario pa Haiti, despues ku e pais a wòrdu afektá dor di un teremoto bastante fuerte, kousando miles di morto i hopi hende ku a keda sin kas. Entre otro a manda kombustibel, pero tambe ta a embarká un … [Read more] overVia Kòrsou: Hulanda ta manda ayudo humanitario pa Haiti
Bululú den Partido BIJ1 na Hulanda
Den Haag- Den e partido BIJ1, die lider Sylvana Simons, tin hopi intrankilidat interno, despues ku direktiva di e partido a disidí di ekspulsá Quincy Gario for di e partido. Segun un investigashon interno, Gario a hasi su mes kulpabel na 'maskulinidat … [Read more] overBululú den Partido BIJ1 na Hulanda
Pasahero ku ta yega Hulanda por tèst nan mes na aeropuerto
Den Haag- Na Hulanda gabinete Rutte a bin ku un inishativa pa pasahero ku ta yega ku avion na sea Schiphol, Eindhoven of Rotterdam/The Hauge airport por hasi un tèst rápido nan mes pa wak si nan ta kontagiá ku e virus di Covid-19. Minister Hugo de Jonge di … [Read more] overPasahero ku ta yega Hulanda por tèst nan mes na aeropuerto


text:
ORANJESTAD - E siman aki diferente Minister a traspasa carternan na e personanan cu lo ta e proximo Ministernan encarga. Diaranson a toca turno di sr. Ursell Arends Lider di Partido Raiz, cu a ricibi e dosier di e cartera di Integridad for di Minister President Evelyn Wever - Croes.
Awe Aruba tin un Bureau Integriteit cu ta un departamento cu tin retonan y trabounan grandi pa garantisa integridad den e aparato publico. ‘Manera cu nos a wak e ultimo 4 añanan Minister President a lidera esaki y aworaki ami lo bay tin e oportunidad pa sigui duna esaki contenido, conhuntamente cu tur e profesionalnan cu a bin ta inverti nan tempo y creatividad pa haci esaki posibel caba’, sr. Arends a expresa.
Segun sr. Arends, unabes cu huramenta lo inicia cu trabounan pa percura pa instalacion di e ‘Integriteitskammer’. Ademas lo bay traha duro pa introduci e “code of conduct/ integriteitsbeleid” den e aparato publico pa e ambtenaar y tambe na nivel di Minister.
‘Pueblo ta spera esaki di nos y di e forma aki nos por ta un ehempel pa henter e comunidad’.
Durante di e ultimo añanan tareanan grandi a wordo haci, e fundeshi a wordo traha caba pa integridad por wordo duna e prioridad y urgencia cu e merece. Esaki ta loke nos ta compromete nos mes na comunidad, cu den e proximo 4 añanan como Minister di integridad nos lo sigui duna esaki contenido pa asina aki mustra pueblo cu loke cu a wordo haci lo sigui haya e atencion debido pa asina integridad sobresali den e proximo 4 añanan un bes mas,’ sr. Arends a termina bisando.


text:
Isla
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un isla ta kualke pida tera ku ta kompletamente rondoná pa awa. Un kai ta un otro nòmber pa un isla chikitu.
Tin tres tipo prinsipal di isla: isla kontinental, isla di riu, i isla volkániko. Tin tambe isla ku hende mes a traha (isla artifishal). Un grupo òf kadena di isla yama un archipélago.
Isla kontinental[editá | editá fuente]
Islanan kontinental ta pidanan di tera ku ta riba e plata kontinental di un kontinente. Ehèmpel ta inkluí Grunlandia for di Nort Amerika, Barbados i Trinidad for di Sur Amerika, Sicilia for di Europa, Sumatra i Java for di Asia, Guinea Nobo i Tasmania for di Oustralia.
Un tipo spesial di isla kontinental ta isla mikrokontinental, ku ta resultá ora un kontinente ta sker. E mihó ehèmpel di esaki ta Madagaskar for di Afrika. E islanan di Kerguelen i algun di e Seychelles tambe ta algun ehèmpel.
Un otro tipo ta bara: un akumulashon di santu riba e plata kontinental.
Isla di riu[editá | editá fuente]
Por haña islanan di riu den dèlta di riu i den riunan grandi. E deposishon di sedimento na sierto punto den e riu unda a fluho ta pèrdè su poder di karga, ta kousa e islanan aki. Mihó bisá, nan ta baranan di riu. Maske algun no tin bida largu anto ta desaparesé si e riu su volumen òf velosidat kambia, otronan sa ta firme i ta keda despues di hopi tempu.
Isla volkániko[editá | editá fuente]
Islanan volkániko ta resultá pa volkan. Un tipo di isla volkániko bo por haña den un arko di islanan volkániko. E islanan aki ta lanta for di volkán unda un plata ta haña su mes ta sea forsá bou di un otro. Ehèmpel ta inkluí e Islanan Mariana, e Islanan Aleutiana, e Repúblika di Mauritius i mayoria parti di Tonga den e Oseano Pasífiko. Algun di e Antias Menor ta e uniko ehèmpelnan den e Oseano Atlántiko.
Un otro tipo di isla volkániko ta resultá ora un sker oseániko yega superfisio. Tin dos ehèmpel: Islandia, ku ta e isla volkániko mas grandi na mundu, i Jan Mayen. Tur dos den Atlántiko.
Un di tres tipo di isla volkániko ta esnan formá pa punto kayente òf "hotspot". Un punto kayente ta mas o menos stashonario kompará ku e plata tektonika ku ta move riba e punto, dus un kadena di isla ta resultá mientras e plata ta drif. Despues di hopi tempu, e tipo di isla aki lo gasta i "hoga", kousá pa ahustamentu isostátiko, birando un seru bou di awa. Movementu di plata riba un punto kayente ta produsí un liña di isla orientá den direkshon di e movementu di e plata. Un ehèmpel ta e Islanan Hawaii, di Hawaii pa Kure, ku ta sigui bou di awa den direkshon nort. Un otro kadena ku un orientashon similar ta e Archipélago Tuamotu; su kurso nort ku ta mas bieu ta e Islanan di Liña. E kadena mas zùit ta e Islanan Oustral, ku su kurso den direkshon nort ku ta forma e atolnan den Tuvalu. Tristan da Cunha ta un ehèmpel di un volkan di un punto kayente den Oseano Atlántiko. Un otro punto kayente den Atlántiko ta Surtsey.
Un atol ta un isla formá di un ref koral ku a krese riba un isla volkániko gastá i hogá. E ref ta sali riba superfisio di e awa i ta forma un isla nobo. Atol normalmente ta den forma di un renchi ku un laguna sentral. Ehèmpel ta inkluí e Maldivas den Oseano Indiko i e Islanan di Liña den Pasífiko.
Link eksterno[editá | editá fuente]
- (en) Definition of island
- (en) Listing of islands di Nashonnan Uní su Island Directory (lista di isla).


text:
San Francisco – Heapphones cu lo por traduci combersacionnan a bira un realidad. E gigante den tecnologia a anuncia Puxel Buds Headphones durante e Made by Google launch event, cu tawata oktober 4 na San Francisco, Estados Unidos.
Aunke ainda ta necesario pa prueba con precies e traduccion lo bay ta, e conpania a segura cu lo tin 40 lenguahe disponibel y cu lo ta den real time danki na e intergracion di inteligencia artificial cu lo wordo usa den aparatonan nobo, yama Assistent.
Pixel Buds lo ta sincronisa cu e smartphones di e compania, e secundo generacion di Pixel, tambe presenta na e mes un evento. E demostracion durante e evento a wordo categorisa door di esnan cu a atende manera un señal ” cu nos ta bibando den futuro “.
E combersacion di prueba tawata entre dos persona, un ta papia ingles y e otro tawata procedente di Suecia, caminda cu nan a ilustra con nan ta controla e headphones cu un simpel touch, un supla suave of via bo stem. Cu Pixel Buds usuarionan, entre otro cosnan, por selecta musica y manda tambe mensahenan di texto.
E headphones nan lo ta ariba mercado na Estados Unidos November proximo y lo costa $159.


text:
Nos a pasa gran parti di nos hubentud activo den e mundo politico te 1982 ora cu mi a bay studia den exterior. Mi tata semper a papia cu nos y envolve nos den su caminda di lucha pa libertad.
Despues di a gradua den Business Management na Webster University, Leiden Hulanda, mi a regresa Aruba. Mi prome funcion laboral tabata di ‘Junior Loan Project Officer’ na Aruba Investment Bank.
Despues di tabata pa 12 aña activo den politica como Parlamentario y Gobernante, mi a retira for di politica na aña 2005 y a haci mi dos yiunan Lara y Thiara e prioridad den mi bida.
Desde 2018 mi ta felizmente casa cu mi señora Erika cu ken mi ta forma un hogar hunto cu nos 4 yiunan, Lara, Thiara, Soffy y Adrian.
Politica semper a keda mi pasion y na 2013 mi a haya e oportunidad pa haci un re-entrada den politica como candidato nr. 29 riba lista di MEP. Den mi prome salida como e ultimo candidato riba lista, mi a obtene 2369 voto y a bira representante di Pueblo den Parlamento. Na 2017 mi a haya e confiansa di 2491 votador. Esey t’e aña cu MEP a drenta Gobierno y Lider di nos Partido Evelyn Wever Croes a pone su confiansa den mi designando mi e cartera di Asunto Social y Labor. Na eleccion di 2021 mi a keda e 3er votegetter di nos prestigioso poder, un gran honor pa mi persona.
Kico mi a haci:
’93-’94 Parlamentario
’94-’98 Minister di Transporte, Comunicacion, Utilidad y Deporte
’98 -‘00 Parlamentario
’00-’01 Minister di Transporte, Comunicacion y Utilidad
’01-’05 Parlamentario
’13-’17 Parlamentario
’17- ’21 Minister di Asunto Social y Labor
’21 – Minister di Labor, Energia & Integracion
Kico mi a logra:
Desde cu mi a asumi e cartera di Asunto Social y Labor nos a logra hopi riba tereno laboral y social.
Logronan Laboral:
2017: A para tur ontheffing y a hiba e maneho di “local prome”.
2018: A reduci cifra di desempleo for di 8.9% na 2017 te na 5.2% den 2019
2019: A aumenta salario minimo 2 biaha te na AWG 1815.35
2020: A introduci FASE di AWG 950 pa esnan cu a perde trabou y 60% di Subsidio di Salario pa mantene hende na trabou
2021: Lo introduci TIO cu lo ta entre AWG 1250 te cu maximo AWG 2950
Logronan Social:
- A instala Sociaal Crisisplan y a destina 36.8 miyon como fondo pa percura pa siguridad y proteccion di nos mucha-, hoben- y famianan.
- A bin cu FASE y COVID Bijstand
- A aumenta e suma pa cubri gasto di entiero na AWG 4000
- A transferi 750 mil florin di presupuesto di Ministerio pa Fundacion pa Nos Comunidad, pa por sigui reparti pakete di cuminda pa esnan cu di un dia pa otro a perde tur cos pa via di COVID19
- Un yiu di 18 aña+, cu ta biba cu su mayor of su grandinan penshona, awor por haya Bijstand.
- Formacion Social awor ta permanente y awor ta ofrece trayectonan pa hobennan femenino tambe
- A institui Depto. di Mucha y Hoben cu ta encarga cu implementa y reenforsa leynan nacional y tratadonan internacional pa cu proteccion di mucha y hoben
- A empodera e team di CEDEHM (Centro Desaroyo Hende Muhe) cu mas personal, pa por asisti e hende muhe pa desaroya y logra tur su metanan.
- Bureau Traimerdia awor cu tarifa socialisa y cu extra localidadnan, ta ofrece servicio di Traimerdia na nos muchanan di scol basico cu un vision nobo.
- Entrante 1 di juli Fundacion pa Nos Comunidad adicionalmente, lo tuma over e ayudo di cuminda cu anteriormente Rode Kruis tabata brinda. Un programa di ayudo di cuminda na nivel nacional.
Nos mision ta 100% recuperacion di nos Pueblo. Nos vision ta e futuro nobo cu Aruba merece.
Cu Bo nos ta logra.
Mision laboral:
- Recuperacion 100% salarial di sector publico y sector priva
- Ta continua cu e maneho di pone trahadonan local, profesionalnan local y contratistanan local prome na trabou.
- Lo ehecuta Aruba Kier Traha cu ta bira trayecto di recapacitacion (her-, om- en bijscholing) pa yuda nos hendenan bek cu un trabou.
- Tur reforma laboral lo wordo realisa atrabes di e Dialogo Tripartita Social Laboral – DTSL unda cu consulta participacion y acuerdo cu tur gremio nos lo encamina e mehoracion y modernisacion den mercado laboral.
Mision di Integracion:
E cartera aki ta brinda nos e oportunidad pa bay bek na e principionan riba cual pais Aruba a ser funda, a base di respet pa otro y den union. Tur cu a bin Aruba pa lucha hunto cu nos pa construi un mihor futuro pa nan mes, ta na mes momento contribuyendo na un miho futuro pa Aruba. Integra den un pais ta sumamente importante. Integracion ta mucho mas cu djis un permiso laboral y/of di estadia. Integracion ta social, economico y cultural.
Cu union y integracion como su meta, Minister Glenbert Croes ta sintie sumamente honra di por sirbi nos Pais un biaha mas den Gabinete Wever Croes II.
Su mision ta harmonisa y unifica e maneho di Integracion cu eficiencia y humanidad den trato y servicio.
Mision Energetico:
Implementa e Politica Nacional di Energia pa sigura cu nos Pais tin e beneficio di e meta di Affordable, Clean, Reliable Energy, un vision cu sostenibilidady proteccion di nos medio ambiente.


text:
Diamars ultimo, no solamente tawata un dia special pa Partido MEP na e momento cu e Acuerdo di Formacion a wordo firma pa asina cuminsa cu e fase di Programa di Gobernacion, sino tambe tawata un dia sumamente importante pa MEP ora cu e checkers a wordo gradici pa e trabou elocuente cu nan a haci durante eleccion dia 22 di September.
Presidente di Partido, dr. Gerrit Croes a duna un discurso cortico y a gradici tur esnan presente. El a duna un splicacion di kico a bay bon y malo y kico por mehora pa e proximo eleccion. Sr Croes tambe a haci un apelacion pa tur presente keda den contacto cu partido y yuda den directivanan di bario unda nan ta pertenece.
“E trabou pa controla cada urna den tur districto no ta uno facil, sinembargo e cooperacion cu nos a haya di boso, cu a pone boso mes disponibel ful e dia, tawata enorme. Pa e motibo aki, ami, den nonber di lider di MEP, sra Evelyn Wever-Croes y Partido MEP, ta yama cada un di boso danki pa boso trabou di controla cada urna durante e eleccion,” dr Croes a bisa.
Secretario General di MEP, Xiomara Ruiz-Maduro tambe a hiba palabra y a gradici tur presente pa a forma parti di e cambio cu awe nos a logra.
Como ultimo, tur candidato presente a duna un gradicimento final especialmente na tur esnan cu a yuda nan na nan respectivo urnanan.
E encuentro di checkers a tuma luga na Piedra Plat Entertainment Center.


text:
Awe Aruba ta haya un gobierno nobo, Gabinete Wever-Croes 2. Un gobierno consistiendo di 8 minister. 4 minister cu a sirbi caba den Gabinete Wever-Croes 1 y 4 cara nobo. Bou lideraZgo di Minister President Evelyn Wever-Croes.
Ken ta Evelyn Wever-Croes?
Evelyn (54) ta casa cu Kenneth Wever pa 30 aña, ta mama di 3 yiu, Christine, Kevin y Claudine y wela di un nieto, Trystan.
Evelyn ta yiu di Mechy y Dick. Mechy a traha den enseñansa. Ultimo añanan Mechy ta dedica na musica y e Coro Crystal, cu por cierto ta cuminsa bek despues di a tuma un pausa. Dick ta abogado pa casi 55 aña, na e momento aki e abogado cu mas aña di experiencia na Aruba.
Evelyn a cuminsa studia medicina na Costa Rica despues cu el a caba su VWO na Colegio Arubano cu 17 aña. Pero lihe el a realisa cu su pasion no ta den medicina sino riba e area legal y asina a cambia di estudio, siguiendo pasonan di su tata y a specialisa den ley fiscal (belasting). Evelyn a obtene su titulo di “Meester in het Fiscaal Recht” na edad di apenas 22 aña na RijksUniversiteit Leiden y a bolbe Aruba mesora pa cuminsa cu su carera profesional na aña 1989.
El’a traha 13 aña na Departamento di Impuesto, 9 aña como hefe di e departamento. Na aña 2003 Evelyn a haci e cambio pa sector priva y a traha 7 aña como consehero di belasting y como abogado. Su experticio riba tereno di belasting semper el a traspasa pa otro y a duna varios curso riba e tereno aki, siguiendo pasonan di su mama.
Na aña 2009, riba invitacion di Lider di MEP Nel Oduber y riba insistencia di su omo Rudy Croes, Evelyn a subi lista di MEP y a wordo scogi cu voto preferencial den Parlamento di Aruba. Na aña 2011, durante un Congreso di partido, Evelyn a wordo eligi como Lider di MEP cu un gran mayoria di voto. Asina Evelyn a bira e di tres lider di partido MEP despues di fundador Betico Croes, den feliz memoria, y Nel Oduber. E prome lider femenino di partido MEP.
Despues di eleccion 2013, Evelyn a keda eligi un biaha mas vu voto preferencial den Parlamento. Asina a completa un trayectoria di 8 aña den Parlamento.
Den eleccion 2017 partido MEP a crece na 9 asiento pero no a sali e partido mas grandi. Sinembargo e partido mas grandi no kier a forma un coalicion. Evelyn a wordo nombra formador e ora.
Dia 17 november 2017 Evelyn a huramenta como e prome Prome Minister femenino di Aruba y a ocupa e funcion ey te cu awe. El’a enfrenta hopi reto y sin duda esun mas grandi tabata e crisis di Covid. Evelyn a demostra liderazgo firme combina cu empatia, husto e liderazgo cu Aruba tin mester.
Dia 30 di maart 2021, el’a baha gobierno despues cu e partner den coalicion, POR, a haye involucra den un investigacion penal.
Eleccion dia 25 di juni 2021 a duna e resultado desea pa Evelyn: victoria pa su partido MEP. No solamente el’a haci di MEP e partido mas grandi bek, sino el’a bira e votegetter di pais Aruba cu 7.518 votos. Evelyn a wordo nombra formador un biaha mas y despues di un proceso di formacion extenso, den cual a reuni cu 115 stakeholders, a forma un coalicion cu partido RAIZ.
Awe nos ta bay mira su huramentacion como Minister President den Gabinete Wever-Croes 2.
Pabien Aruba!


text:
Awe nos ta celebra e dia di nos cuidadornan di preso, “bewaardersdag”. Un palabra di felicitacion ta bai pa tur personal na KIA, cu ta percura pa e cuido y seguridad di nos presonan.
E trabou cu e trahadornan di prison ta eherce ta uno hopi importante den e cadena Hudicial. Nos sistema hudicial ta funciona danki na boso trabou.
Boso trabou no ta solamente encera e cuido di e presonan, pero tambe percura cu presonan por re-integra y re-socialisa bek den nos comunidad.
E importancia di esaki ta papia pa su mes, pasobra di e forma aki por baha recidivismo y obviamente tambe gasto di pais Aruba.
Y boso ta haci tur esaki bou circumstancianan extraordinario. Un pabien grandi riba boso dia y sa cu nos ta aprecia e trabou cu boso ta eherce.


text:
E gritu di sektor turístiko pa habri nos fronteranan pa kaba manera kos ku nos a gana e bataya kontra di covid 19, ta riesgoso. Tur hende ke pa bida normalisá i ekonomia drei atrobe. Di otro banda ta un hecho ku covid 19 no a desaparesé i ainda no tin kura p’e. Kualkier deskuido relatá na un re-apertura muchu tempran por kousa un brote aki ku konsekuensia fatal pa salú di hende i asta morto. Esaki kier men tambe ku tur e logronan ku nos tabatin te ainda pa evitá ku e virus ta plama riba nos isla, ta bai pèrdí i ku mester kuminsá di nobo, posiblemente na un kosto mas haltu pa salú di hende.
Paradoksalmente e mesun re-apertura ku nos ke pa krea aktividat ekonómiko, por pone nos kai atras ainda mas tantu riba e kaminda pa rekuperashon, si nos no atendé ku e aspekto di salú na un manera sensato. Un brote por nifiká bolbe sera frontera pa di dos biaha, hasiendo e kaminda pa rekuperashon inesesariamente mas largu i kostoso.
Nos no mester lubidá ku nos poblashon su predisposishon pa keda seriamente afektá pa covid 19 ta haltu. Un kantidat grandi di nos hendenan ta sufri di kondishonnan di salú (malesa vaskular, obesidat) ku ta hasi nos èkstra vulnerabel pa e virus. Esaki den kombinashon ku e edat promedio haltu di nos poblashon.
Laga nos analisá e asuntu di re-apertura di nos pais ku koutela. Laga nos no laga agèndanan elektoral, pero siensia guia nos pa prepará un apertura kouteloso, planeá i poulatino. Na final di dia nos mester puntra: kuantu un bida humano ta bal?
Willemstad, Kòrsou


text:
KRALENDIJK — “Aki no ta bai solamente un referèndem. Ta bai aki pa un mihó bida. Ta bai pa mi futuro, e futuro di mi yunan i tambe futuro di nos hende grandinan.” Esaki Humphrey Thodé di 28 aña ta bisa. “Ta un lucha kontra un kadena invisibel ku ta wanta nos di bai dilanti.”
Humphrey Thodé ta un di e personanan ku ta partisipá den e akshon di protesta dilanti bestürkolezje desde 10 di novèmber último. Nan ta kambia konstelashon di e grupo kaba bes. Thodé a regresá dos aña pasá for di Hulanda. E no tin un trabou fiho i ta biba di entrada ku e ta risibí for di kue djòp. E ta soña pa huntu ku su famia kuminsá ku un proyekto turístiko na nan kunuku na Dospos, riba e tera primintí. Sintá riba e stulnan na e sitio di akshon e ta kome, ta drumi i ta papia ku hendenan ku ta pasa banda di bestürkolezje.
Belkis Osepa den kombersashon ku Humphrey Thodé
Humphrey Thodé ta splika: “Tin bia ku mi no a baña òf skeiru mi djentenan. Mi ta hasi esaki dia’den dia’fo huntu ku e otronan. Mi ta sali pa mi mes. E lucha aki ta nos bida. Sin e lucha aki nos no tin bida.”
Solidaridat
No solamente Thodé tin ánimo di lucha. Hopi manifestante ku ta sostené e grupo di protesta ‘Nos ke Boneiru bèk’ tin nan propio storia personal. Un mama ku ta kobra ònderstant ta sintá banda di un ámtenar i e ta parti kòfi. Un imigrante diariamente ta trese arepita i bakinan di fruta komo desayuno.
“Bonerianonan tur dia ta trese kuminda pa nos i ta ekspresá nan solidaridat”, Thodé ta konta. “Nan ta papia tokante nan sintimentunan i tokante kon difísil ta pa yena nan garoshi den supermerkado. Dikon no tin mas hende sintá aki? Nan tin miedu. Miedu pa polítika. Miedu pa pèrdè nan trabou. Ta apsurdo ku un poblashon chikitu manera Boneiru mester bringa kontra polítika.”
Thodé ta mustra ku e ta lanta pa bringa pa su derechonan. P’esei e ta haña e akshon di protesta positivo. Asina ku e posibilidat presentá Thodé ta ekspresá su opinion. Asina tambe riba djabièrnè 14 di novèmber durante e ‘Meet & Greet’ ku e komishon di evaluashon tokante e status estatal di e islanan BES. E dia ei el a para kara kara ku un di e miembronan di e komishon: su ruman Glenn Thodé, anterior gezaghebber di Boneiru.
Aw’i wowo
Thodé: “Tabata un momentu hopi sentimental. Promé mi tabata pensa negativo. Mi a kuminsá ku un lucha kontra un miembro di famia ku ta pará pegá ku bo. No ta mi primu òf tio, sino mi ruman. Mi a puntra mi mes pakiko nan ta bringa kontra nos. E ora ei nan a puntra: ‘Kon bo ta sinti bo mes?’ Awa a yena mi wowo.”
A sigui un diálogo. Thodé a konta tokante e eksistensia difísil di hopi boneriano, tambe di e lucha pa bini un referèndem i tokante oposishon polítiko. “Na final e sintimentu negativo a bai. Mi ruman hòmber tambe a pasa den un lucha personal komo gezaghebber. E por proba ku nos tin rason ku nos lucha. E komishon a atmití esaki tambe. Nan ta biba ku nos sintimentunan.”
Skeptisismo
E manifestantenan i ‘Nos ke Boneiru bèk’ ta konsiente di e skeptisismo tokante nan akshon di protesta pa un referèndem. Ta papia di malgastamentu di tempu. Thodé: “No kiboká bo. Hopi hende ta pará tras di nos i sa pakiko nos ta lucha. Pero nan tin nan trabou aworakí i bon posishon. Nan ta sinti nan mes konfortabel i tin miedu pa tuma desishon pa lucha huntu ku nos. Nan por pèrdè nan trabou i posishon i keda sin entrada.”
Tin boneriano ku no ke demonstrá nan malkontentu manera ‘Nos ke Boneiru bèk’ ta hasié. Tin ku ta skohe pa un akshon negativo. Den e anochi di djasabra pa djadumingu deskonosínan a kima tres tayer di outo banda di Plaza Resort Bonaire. Riba un paña na e sitio tabata skirbí ‘Pueblo ta kansá’.
‘Nos ke Boneiru bèk’ ta sigui sinta dilanti Bestuurskantoor te ora ku bini un referèndem — sigur te e dia ku tene elekshon di Konseho Insular riba 18 di mart 2015. Nan ke sigui ku e manifestashon aki den un forma trankil sin stroba órden públiko. Nan ta sigui hasi uso di nan derecho di libertat di ekspreshon.
Outor Belkis Osepa


text:
Habitantenan di San Nicolas ta sumamente disgusta cu situacion di lusnan riba Bernhardstraat
Alan Howell, parlamentario di POR ta exprsa cu ciudadanonan di San Nicolas ta sumamente disgusta cu e situacion di lusnan riba Bernhardstraat.
Pa hopi tempo caba a bin ta nota cu e lusnan aki no ta funciona. Berdad e aña aki DOW a haci nan maximo esfuerso pa pone algun di nan traha, pero atrobe den corto tempo gran parti di Berhardstraat ta den scuridad atrobe.
Alan ta bisa cu habitantenan di pariba di brug, specialmente di San Nicolas ta sumamente disgusta cu ainda DOW no por trece un solucion pa cu esaki. DOW a bisa den pasado cu mester bay destaho publico y ta compronde cu COVID lo por a trece retraso, pero e ciudadanonan di San Niclas ta exigi pa DOW trece un solucion pa cu e caya aki prome cu aña caba.
Howell, finalisando a indica cu si no por drecha e lusnan aki, ta pidi Prome Minister encarecidamente pa pone palonan di lus di Elmar pa asina por ilumina e caya di Bernhardstraat cu ta den un scuridad enorme. E tin tur confiansa cu Prome Minister lo duna e situacion aki tur e importancia necesario.


text:
KRALENDIJK – Partido polítiko Union Patriótiko Boneriano a selebrá 50 aña di eksistensia i durante e selebrashon, fundadó di partido Rudy ‘Ruman’ Ellis tabata presente i e dirigí palabra.
El a kuminsá menshoná ku e momentu ta unu hopi spesial pe. Miéntras e tabata papia, e yu mayó Gerald Ellis tabata huntu kuné pa sostené. Ruman a sigui bisa:”Partido Patriótiko Boneriano (UPB), un partido dushi ku a pasa hopi trayekto. Nos a haña e oportunidat pa sirbi e komunidat. Esaki ta loke e pueblo ta spera di un partido i sigur e lider di partido. UPB a hasi hopi pa Boneiru i polítika di Antias. Partido a forma ku diferente gobièrnu, entre otro mi persona, Ramoncito Booi, Papa Statia i Humprey Wout. Hopi bia ku un persona bandoná un partido i kuminsá algu otro, e no ta logra. Danki Dios partido UPB ku trabou duru a logra surpasá i krese bira fuerte. Komunidat a sostené e partido. Mi ta kontentu ku partido ta selebrá 50 aña di eksistensia i mi ke pa uni forsa, pasobra Boneiru mester di un gobernashon stabil. Hulanda ke yuda sinembargo mester tin gobernante stabil. Tin hopi bon oportunidat i ku seriedat nos por logra hopi pa Boneiru. Mi ta felisitá nos pueblo i ku Dios bendishoná e partido pa kontinuashon,“ tabata entre otro loke Ruman Ellis, fundadó di partido a menshoná e anochi di selebrashon den presensia di tur presente.
RUMAN ELLIS: ”UNION PATRIÓTIKO BONERIANO A HASI HOPI PA ANTIAS’
KRALENDIJK – Partido polítiko Union Patriótiko Boneriano a selebrá 50 aña di eksistensia i durante e selebrashon, fundadó di partido Rudy ‘Ruman’ Ellis tabata presente i e dirigí palabra.